text:
Chapter 9
1 Engenile ke emkhombeni, wawela, Weza kufika emzini wakowabo.
2 Ke kaloku bazisa kuye umntu onedumbe, elele elukhukweni. UYesu, elubona ukholo lwabo, wathi kuye onedumbe, Mntwana wam, yomelela; zixolelwe izono zakho.
3 Besuka ababhali abathile, bathi phakathi kwabo, Lo uyanyelisa.
4 UYesu, ezibona iingcingane zabo, wathi, Yini na ukuba nicinge izinto ezikhohlakeleyo ezintliziyweni zenu?
5 Kuba okukhona kulula kukuphi na, kukho ukuthi, Zixolelwe izono zakho; kukho nokuthi, Vuka uhambe?
6 Kodwa ukuze nazi ukuba unalo igunya emhlabeni uNyana woMntu lokuxolela izono (selesithi konedumbe), Vuka, uthabathe ukhuko lwakho, uye endlwini yakho.
7 Wavuka ke, wemka waya endlwini yakhe.
8 Zikubonile ke oko izihlwele, zamangaliswa, zamzukisa uThixo, obanike abantu igunya elingaka.
9 Edlula apho, uYesu wabona umntu ehleli endaweni yerhafu, okuthiwa nguMateyu; athi kuye, Ndilandele, Wesuka ke, wamlandela.
10 Kwathi, akubon’ ukuba uhleli ngasesithebeni endlwini, kwabonakala into eninzi yababuthi berhafu naboni, yeza yahlala ndawonye noYesu nabafundi bakhe.
11 Bakukubona oko abaFarisi, bathi kubafundi bakhe, Kungani na ukuba umfundisi wenu adle nababuthi berhafu naboni?
12 Ekuvile ke uYesu oko, wathi kubo, Akufuneki gqirha kwabaphilileyo, lifuneka kwabafayo.
13 Khaniye nifunde ukuba kukuthini na ukuthi, Ndithanda inceba, andithandi mbingelelo; kuba andize kubiza malungisa, ndize kubiza aboni ukuba baguquke.
14 Baza bafika kuye abafundi bakaYohane, besithi, Kungani na ukuba sizile ukudla kaninzi, thina nabaFarisi, kanti bona abafundi bakho abakuzili?
15 Wathi uYesu kubo, Banako yini na abegumbi lomtshakazi ukukhedama, lo gama umyeni asenabo? Kodwa kuya kufika mihla awothi asuswe kubo umyeni, bandule ke ukuzila.
16 Akukho ke ubeka isiziba somchako omtsha engutyeni endala; kuba eso sifakiweyo siyakrazula engutyeni, sibe sibi ngokunye isikroba.
17 Kanjalo ayithiwa iwayini entsha ezintsubeni ezindala; kwenjiwe njalo, zingagqabhuka iintsuba, iphalale iwayini, zitshabalale iintsuba; yona iwayini entsha ithiwa ezintsubeni ezintsha, zigcinakale ezo nto zombini.
18 Akubon’ ukuba uyazithetha ezi zinto kubo, nanko kusiza umphathi, waqubuda kuye, esithi, Intombi yam ibhubhe ngoku; yiza ubeke isandla sakho phezu kwayo, yophila.
19 Wesuka uYesu wamlandela, kwanabafundi bakhe.
20 Nanko kusiza ntokazi ithile, eyayinethombo legazi iminyaka elishumi elinamibini; yafika ngasemva yachukumisa umqukumbelo wengubo yakhe;
21 kuba ibisithi ngaphakathi kwayo, Ukuba ndithe ndachukumisa ingubo yakhe nje kodwa, ndophiliswa.
22 Wajika uYesu, wayibona, wathi, Ntombi yam, yomelela, ukholo lwakho lukusindisile. Yasindiswa loo ntokazi kwangelo lixa.
23 Uthe akufika uYesu endlwini yomphathi, wazibona iingwali nabantu abaninzi bephithizela;
24 athi kubo, Khwelelani; kuba intombazana ayifile, ilele. Basuka bamwa ngentsini.
25 Uthe ke bakukhutshelwa phandle abantu, wangena, wayibamba ngesandla, yaza yavuka intombazana leyo.
26 Lwaza lwaphuma udumo lwale nto, lwaya kuwo wonke loo mhlaba.
27 Kuthe ke akuba edlula apho uYesu, walandelwa ziimfama ezimbini, zidanduluka, zisithi, Senzele inceba, nyana kaDavide.
28 Zithe, akungena ke endlwini, zeza kufika kuye iimfama; athi kuzo uYesu, Niyakholwa na ukuba ndinako ukukwenza oko? Zithe kuye, Ewe, Nkosi.
29 Wandula ukuwachukumisa amehlo azo, esithi, Ngokokholo lwenu makwenzeke kuni.
30 Avuleka ke amehlo azo. Waza uYesu waziyala kalukhuni, esithi, Lumkani ingaziwa mntu le nto.
31 Kodwa zona zaphuma, zalubhengeza udumo lwakhe kuwo wonke loo mhlaba.
32 Ke kaloku zakubon’ ukuba ziyaphuma, kwabonakala kuziswa kuye umntu osisidenge, ophethwe yidemon.
33 Kwathi, yakukhutshwa idemon, sathetha isidenge; zamangaliswa izihlwele, zisithi, Akuzanga kubonwe okunje kwaSirayeli.
34 Ke bona abaFarisi babesithi, Iidemon ezi uzikhupha ngaye umphathi weedemon.
35 Waye uYesu eyihamba yonke imizi nemizana, efundisa ezindlwini zabo zesikhungu, evakalisa iindaba ezilungileyo zobukumkani, ephilisa izifo zonke nezikhuhlane zonke ebantwini.
36 Wathi, akuzibona izihlwele, wasikwa yimfesane zizo, ngokuba zibe zityhafile, zichithakele ngokwezimvu ezingenamalusi.
37 Aze athi kubafundi bakhe, Ukuvuna okunene kuninzi, kodwa bona abasebenzi bambalwa.
38 Khungani ngoko eNkosini yokuvuna, ikhuphe abasebenzi, baye ekuvuneni kwayo.


c: text/html

text:
Chapter 110
1 EkaDavide. Umhobe. Utsho uYehova eNkosini yam ukuthi, Hlala ngasekunene kwam, Ndide iintshaba zakho ndizenze Isitulo seenyawo zakho.
2 Intonga yamandla akho uya kuyithumela uYehova, ivela eZiyon, esithi, Yiba nobukhosi phakathi kweentshaba zakho.
3 Abantu bakho baya kuzinikela ngeentliziyo, ngemini yakho yokuphuma umkhosi; Bebethe ezingcwele, ekuphumeni kwesifingo, Uza kuwe umbethe womlisela wakho.
4 Ufungile uYehova, akayi kuzohlwaya; uthe, Ungumbingeleli ngonaphakade wena Ngokohlobo lukaMelkitsedeke.
5 INkosi ngasekunene kwakho Iya kuphalusa ookumkani ngemini yomsindo wayo.
6 Iya kugweba phakathi kweentlanga, kuzale zizidumbu; Iphaluse intloko ezweni elibanzi.
7 Endleleni iya kusela emlanjaneni; Ngenxa yoko iya kuphakamisa intloko.

robotstxt: allowed

filter: keep


text:
Chapter 22
1 Kumongameli: ngeyelexhama lesifingo. Umhobe kaDavide. Thixo wam, Thixo wam, undilahleleni na? Ukude ngani na ekusindisweni kwam, nasemazwini okubonga kwam?
2 Thixo wam, ndiyabiza emini, ungaphenduli; Nasebusuku ndiyabiza, andithozanyiswa noko.
3 Ungcwele ke wena, Ungulohlala ezindumisweni zakwaSirayeli.
4 Oobawo bakholosa ngawe, Bakholosa, wabasiza;
5 Bakhala kuwe, basinda; Bakholosa ngawe, abadana.
6 Ke mna ndingumbungu, andimntu; Ndisisingcikivo soluntu, into edelekileyo ebantwini.
7 Bonke abandibonayo bayandigculela; Bayasineka, bahlunguzela intloko;
8 Bathi, Makazilahlele kuYehova, amsize, Amhlangule kaloku, ngokuba emthandile.
9 Ewe, nguwe umtyhobozisi wam esizalweni, Inkolosisi yam ndisemabeleni kama.
10 Ndalahlelwa kuwe kwasesizalweni; Kwasembilinini kama ubunguThixo wam.
11 Musa ukuba kude nam, ngokuba isondele imbandezelo, Ngokuba akukho mncedi.
12 Ndingqongwe ziinkunzi ezininzi, Ndihlanganyelwe zeziziimbalasane zaseBhashan.
13 Zindakhamele umlomo wazo, Njengengonyama eqwengayo, egqumayo.
14 Ndiphalele njengamanzi, Ahlukene onke amathambo am; Yanjengomthwebeba intliziyo yam, Inyibilikile phakathi kwezibilini zam.
15 Omile njengegophe amandla am, Ulwimi lwam lunamathele ekhuhlangubeni lam; Undibeka eluthulini lokufa.
16 Ngokuba izinja zindirhawule, Ibandla labenzi bokubi lindingungele; Bagqobhoza izandla zam neenyawo zam.
17 Ndinokuwabala onke amathambo am; Bona bayandijonga, bayandibonela,
18 Babelana ngeengubo zam, Isambatho sam basenzela amaqashiso.
19 Ke wena, Yehova, musa ukuba kude; Mandla am, khawuleza undincede.
20 Wuhlangule ekreleni umphefumlo wam, Okuphela kwawo, ethupheni lenja.
21 Ndisindise emlonyeni wengonyama, Nasezimpondweni zenqu uya kundiphendula.
22 Ndiya kulazisa igama lakho kubazalwana bam, Ndikudumise phakathi kwebandla, ndithi,
23 Nina nimoyikayo uYehova, mdumiseni; Nonke, mbewu kaYakobi, mzukiseni, Nimhlonele nina, mbewu yonke kaSirayeli.
24 Kuba azidelekanga, azibanga nazothe kuye iintsizi zolusizana; Akabusithelisanga ubuso bakhe kuye; Ekuzibikeni kwakhe kuye waphulaphula.
25 Ivela kuwe indumiso yam ebandleni elikhulu; Nezibhambathiso zam ndiya kuzizalisa phambi kwabamoyikayo.
26 Baya kudla abalulamileyo, bahluthe; Baya kudumisa uYehova abamngxamelayo. Ngamana yaphila intliziyo yenu ngonaphakade!
27 Ziya kukhumbula zibuyele kuYehova zonke iziphelo zehlabathi, Iqubude phambi kwakhe yonke imizalwane yeentlanga:
28 Ngokuba bobukaYehova ubukumkani, Nguye umlawuli ezintlangeni.
29 Baya kudla, baqubude, bonke abatyebileyo behlabathi; Baya kuguqa phambi kwakhe bonke abatshona eluthulini, Abangawugciniyo umphefumlo wabo.
30 Imbewu iya kumkhonza; Kuya kubaliselwa isizukulwana ngayo iNkosi.
31 Baya kuza baxele ubulungisa bayo Kubantu abaza kuzalwa, ukuba oko ukwenzile.


text:
Chapter 4
1 Luveni, bonyana, uqeqesho lukayihlo, Nizibaze iindlebe ukuze nikwazi ukuqonda.
2 Kuba ndininika imfundiso elungileyo; Musani ukuwushiya umyalelo wam.
3 Kuba ndandingunyana kubawo, Ndithambile, ndimnye phambi koma.
4 Wandiyala ke, wathi kum, Intliziyo yakho mayiwabambe amazwi am; Gcina imithetho yam, uphile,
5 Rhweba ubulumko, rhweba ingqondo; Musa ukulibala, ungathi gu bucala entethweni yomlomo wam.
6 Musa ukubushiya, bokugcina; Buthande, bokulondoloza.
7 Ingqalo yobulumko ithi, Rhweba ubulumko, Ngako konke ukurhweba kwakho urhwebe ingqondo.
8 Bunonelele, bokuphakamisa; Bokuzukisa, xa uthe wabuwola.
9 Boyinika intloko yakho isangqawe esihle, Bokupha isithsaba sokuhomba.
10 Yiva, nyana wam, uyamkele intetho yam, Iba mininzi kuwe iminyaka yobomi.
11 Ndikuyalele indlela yobulumko, Ndikunyathelise emkhondweni wokuthe tye.
12 Ekuhambeni kwakho akayi kuxinana amabanga akho; Nokuba uthe wagidima, akuyi kukhubeka.
13 Bambelela eluqeqeshweni, musa ukuluyeka; Lulondoloze, ngokuba lububomi bakho.
14 Musa ukungena emendweni wabangendawo, Unganyatheli endleleni yabanobubi.
15 Yiyeke; musa ukuya kugqitha kuyo; Yicezele, ugqithe.
16 Kuba abalali, ukuba abathanga benze ububi; Bemkelwa bubuthongo ukuba abathanga bakhubekise abanye.
17 Kuba badla isonka sokungendawo, Basele iwayini yogonyamelo.
18 Ke wona umendo wamalungisa unjengokukhanya komso, Okuya kuba mhlophe ngokuba mhlophe, kude kube semini enkulu.
19 Indlela yabangendawo injengesithokothoko; Abayazi into abakhubeka kuyo.
20 Nyana wam, wabazele indlebe amazwi am; Intetho yam yithobele indlebe yakho.
21 Mayingemki emehlweni akho; Yigcine entliziyweni yakho ngaphakathi.
22 Kuba ibubomi kwabayifumanayo, Nempiliso enyameni yabo yonke.
23 Nazintweni zonke zigcinwayo, londoloza intliziyo yakho; Kuba aphuma kuyo amathende obomi.
24 Kususe kuwe ukujibiliza komlomo, Nokuthi gu bucala komlomo kudedise kuwe.
25 Amehlo akho makakhangele athi gca, Neenkophe zakho zithi nzo kokuphambi kwakho.
26 Lungelelanisa umkhondo wonyawo lwakho, Zonke iindlela zakho zizimaseke.
27 Musa ukuthi gu bucala ngasekunene nangasekhohlo; Susa unyawo lwakho entweni embi.


text:
1:1 USimon Petros, umkhonzi nompostile kaYesu Kristu, ubhalela abo baluzuzileyo ukholo oluxabiso lunye nolwethu, ebulungiseni bukaThixo wethu, uMsindisi wethu uYesu Kristu:
1:2 uthi, Makwandiswe kuni ubabalo noxolo, ngokumazi uThixo, noYesu, iNkosi yethu.
1:3 Nibona nje, ukuba amandla akhe obuThixo asiphile zonke izinto ezisingise ebomini nasekuhloneleni uThixo, ngako ukumazi lowo wasibizayo ngozuko nesidima.
1:4 Esithe ngezo zinto, saphiwa amadinga amakhulukazi, anqabileyo, ukuze ngawo nibe ngamadlelane ngemvelo yobuThixo, nisinde ekonakaleni okukhoyo ehlabathini ngenkanuko.
1:5 Ewe, ngenxa yoko, nakuba niqokele ukukhuthala konke, yithini elukholweni lwenu nongezelele isidima; esidimeni ke, ukwazi;
1:6 ekwazini ke, ukuzeyisa; ekuzeyiseni ke, umonde; emondeni ke, ukuhlonela uThixo;
1:7 ekuhloneleni ke uThixo, ukuthanda abazalwana; ekuthandeni ke abazalwana, ukuthanda abantu bonke.
1:8 Kuba xa zikhoyo ezo zinto kuni, zisanda, zinenza ukuba ninganqeni, ningabi ngabaswele isiqhamo ekuyazini iNkosi yethu uYesu Kristu.
1:9 Kuba lowo zingekhoyo kuye ezo zinto, uyimfama; ubona luzizi, ekulibele ukuhlanjululwa kwezono zakhe zakudala.
1:10 Endithi ngoko, bazalwana, makube kukhona nikhuthalele ukulwenza luqine ubizo nonyulo lwenu; kuba, nakuzenza ezo zinto, anisayi kukha nikhubeke.
1:11 Kuba ngokunjalo nophiwa ngokobutyebi ukungena ebukumkanini obungunaphakade beNkosi yethu, uMsindisi uYesu Kristu.
1:12 Kungoko ndingakuyekiyo ukuhlala ndinikhumbuza ngezo zinto, noko nizaziyo, nizimasekileyo enyanisweni leyo ikhoyo kuni.
1:13 Ndiba ke kububulungisa, ukuba ngalo gama ndikulo mnquba, ndinivuse ngokunikhumbuza;
1:14 ndisazi nje ukuba kukufuphi ukubekwa nxamnye kwalo mnquba wam, njengokuba nayo iNkosi yethu uYesu Kristu yandazisayo.
1:15 Kananjalo ndiya kukhuthalela ke ukuba nibe nako, amaxa onke emva kokumka kwam, ukuzikhunjuzwa ezo zinto.
1:16 Kuba sithe, singalandelanga zintsomi zabuqhinga, sanazisa amandla nokufika kweNkosi yethu uYesu Kristu; sithe saba ngababoneli bobungangamsha bakhe.
1:17 Kuba wamkela kuThixo uYise imbeko nozuko, ekuzisweni kuye, bubuqaqawuli obubalaseleyo, izwi elinjengeli: Lo nguNyana wam oyintanda, endikholisiweyo mna nguye.
1:18 Nelo zwi ke saliva thina, lisiza liphuma ezulwini, sinaye entabeni leyo ingcwele.
1:19 Kanjalo sinalo nelona lizwi liqinisekileyo elilelobuprofeti, enityaphayo ukulinyamekela, linjengesibane esikhanyisa endaweni emnyama, kude kuse, liphume ikhwezi ezintliziyweni zenu;
1:20 nisazi oku kuqala, ukuba sonke isiprofeto sesibhalo asibikho ngokuzicombululela.
1:21 Kuba akukhanga kubekho siprofeto ngokuthanda komntu; bathi abantu abangcwele bakaThixo bathetha beqhutywa nguMoya oyiNgcwele.
2:1 Ke kaloku, kwakukho nabaprofeti ababuxoki phakathi kwabantu; njengokuba naphakathi kwenu kuya kubakho abafundisi ababuxoki, bona baya kungenisa bucala amahlelo entshabalalo, bemkhanyela uMnini-nto-zonke owabathengayo, bezizisela intshabalalo emsinya.
2:2 Baninzi abaya kulandela intshabalalo yabo; eya kunyeliswa ngenxa yabo indlela yenyaniso.
2:3 Bathi benokubawa, banibonelele ngamazwi alalanisayo; abakugwetywa kungaphumliyo kwakudala, nayo intshabalalo yabo ayozeli.
2:4 Kuba, xa uThixo angaziconganga izithunywa zezulu ezonayo, wesuka wathi, ezikhahlele enzonzobileni, wazinikela emixokelelwaneni yesithokothoko, zigcinelwe umgwebo;
2:5 naxa angaliconganga ihlabathi lakudala, wesuka walondoloza uNowa, umvakalisi wobulungisa, enabasixhenxe, akuba elihlisele unogumbe ihlabathi labangahloneli Thixo;
2:6 xa athe nemizi yaseSodom neGomora wayitshisa yaluthuthu, wayigweba ukuba ibhukuqeke, wayenza umzekelo wabaza kuba ngabangahloneli Thixo;
2:7 wamhlangula uLote olilungisa, owacatshukiswa kukuhamba eburheletyweni kwabangenammiselo;
2:8 kuba laye, ngokubona nangokuva, ilungisa elo lihleli phakathi kwabo imihla ngemihla, liwuthuthumbisa umphefumlo walo olungisayo, ngemisebenzi yabo echasene nomthetho;
2:9 iyakwazi iNkosi ukubahlangula ekuhendweni abahlonela uThixo; ke abangemalungisa ibagcinele imini yomgwebo, ukuba babethwe;
2:10 ngokukodwa ke abo balandela inyama ngokukhanuka ukuzidyobha, abadela ubukhosi. Ngabasileyo, abenza ngokuzithandela, abangoyikiyo ukunyelisa izikhakhamela.
2:11 Ukanti izithunywa zezulu, zingaphezulu nje ngokomelela namandla, azizigwebi ngamgwebo unyelisayo phambi kweNkosi.
2:12 Ke aba, njengezinto eziphilileyo, ezingenangqondo, ezizezemvelo, ezizalelwe ukubanjwa nokonakala, benyelisa izinto abangazaziyo, baya konakala kanye ekonakaleni kwabo, bazuzane nomvuzo wokungalungisi;
2:13 njengababa bubuyolo ukudla ubuncwane okwemini enye; bengamabala neziphako, bexhamla ubuncwane ngokulukuhla kwabo, bezingxala ukudla ezidlweni nani;
2:14 benamehlo azele lukrexezo, angenakuphunyuzwa esonweni, bebambisa imiphefumlo engenakuzimaseka, benentliziyo eqheliswe ukubawa; abantwana bengqalekiso.
2:15 Beyishiyile indlela ethe tye, balahleka, belandela indlela kaBhileham okaBhehore, owathanda umvuzo wokungalungisi;
2:16 wohlwaywa ke ngokugqitha kwakhe umthetho; lathi iesile, lingenakuthetha nje, lathetha ngezwi lomntu, lamalela umprofeti lowo, ukuba angabi nxamnye nengqondo.
2:17 Aba bayimithombo engenamanzi, amafu aqhutywa luqhwithela, besigcinelwe bona isithokothoko sobumnyama ngonaphakade.
2:18 Kuba, bevakalisa nje iindumbisa zamazwi angento yanto, babambisa ngeenkanuko zenyama, ngoburheletyo, abo babesindile, kanye kwabo bahambayo ekulahlekisweni.
2:19 Bebathembisa nje inkululeko, bona ngokwabo bangabakhonzi bokonakala; kuba lowo athi ubani eyiswe nguye, ukhonzisiwe nokukhonziswa kuye.
2:20 Kuba xa bathi, besindile nje kuzo izidyobho zehlabathi ngokuyazi iNkosi, uMsindisi uYesu Kristu, babuye ke bazibhijele ngazo, boyiswe zizo, zisuke iziphelo zabo zaba mandundu kuneziqalo zabo.
2:21 Kuba ngekubalungele kanye, ukuba bebengayazanga indlela yobulungisa, kunokuba bathi beyazile, babuye umva, baphume kuwo umthetho ongcwele abawuwiselwayo.
2:22 Bahlelwe ke ngokomlinganiselo oyinene, othi, Inja ibuyele emhlanzweni wayo, nehagukazi eyahlanjwayo iye ekuzityikatyikeni eludakeni.
3:1 Ngoku ndinibhalela, zintanda, le ncwadi iyeyesibini, endithi kuzo zombini ndiyivuselele ingqondo yenu engcwengekileyo ngokunikhumbuza;
3:2 ukuba niwakhumbule amazwi abethethiwe ngenxa engaphambili ngabaprofeti abangcwele, nawo umthetho wabapostile bethu beNkosi uMsindisi;
3:3 nikwazi nje oku kuqala, ukuba kuya kuza ngemihla yokugqibela abagxeki, behamba ngokwezabo iinkanuko,
3:4 besithi, Liphi na kaloku idinga lokufika kwakhe? Kuba kuseloko oobawo balalayo ukufa, izinto zonke zahlala zihleli zinjengokwasekuqalekeni kwendalo.
3:5 Kuba oku kufihlakele kubo ngokuthanda kwabo, ukuba izulu laye likho kwakudala, nomhlaba uvele emanzini, umi ngamanzi, ngalo ilizwi likaThixo;
3:6 elathi ngezo zinto ihlabathi langoko lantywiliselwa ngamanzi, latshabalala.
3:7 Ke lona izulu langoku, nawo umhlaba lo, kwangelo lizwi ezo zinto ziqwetyelwe, zigcinelwe, umlilo, kuse kwimini yomgwebo nentshabalalo yabantu abangahloneli Thixo.
3:8 Le nto ke inye mayingafihlakali kuni, zintanda, ukuba phambi kweNkosi imini enye injengeminyaka eliwaka, neminyaka eliwaka injengemini enye.
3:9 INkosi ayilibali dinga, njengoko abathile baba iyalibala; isuka izeke kade umsindo kuthi, ingangi kungatshabalala nabani; inga bonke bangasinga enguqukweni.
3:10 Iya kufika ke imini yeNkosi njengesela ebusuku, eliya kuthi ngayo izulu lidlule liqhuqhumba, zithi ke iziqalelo zitshe, zichithakale, nomhlaba nayo imisebenzi ekuwo itshiswe kuthi tu.
3:11 Ezo zinto zonke ngoku zichithakala nje, nimele ukuba ngabanjani na ngeehambo ezingcwele nokuhlonela uThixo;
3:12 nikulindela, nikukhawulezela, ukufika kwayo imini kaThixo, eliya kuthi ngenxa yayo izulu lifakwe isikhuni, lichithakale, zithi neziqalelo zitshe zinyibilike?
3:13 Thina ke ngokwedinga lakhe silinde elitsha izulu, nomtsha umhlaba, apho kumi ubulungisa.
3:14 Kungoko, zintanda, nilindele ezo zinto nje, khuthalelani ukuba nifunyanwe kuye niseluxolweni, ningenabala, ningenasiphako.
3:15 Ukuzeka kade umsindo kweNkosi yethu kubaleleni ekuthini lusindiso, njengoko wanibhalelayo nomzalwana wethu oyintanda, uPawulos, ngokobulumko awabunikwayo;
3:16 njengokuba, nasezincwadini zakhe zonke, ethetha kuzo ngezo ndawo; ekukhoyo kuzo zithile ziqiqeka nzima, abathi abangafundileyo, nabangazimasekileyo, bazigqwethele kokwabo ukutshabalala, njengokuba bezenjenjalo nezinye izibhalo.
3:17 Nina ngoko, zintanda, nizazi nje ngenxa engaphambili ezo zinto, zigcineni okwenu, ukuze ningathi, nikhukuliswe lulahlekiso lwabangenammiselo, niphalale kokukokwenu ukuqina.
3:18 Khulani ke elubabalweni na sekuyazini iNkosi yethu, uMsindisi uYesu Kristu. Kuye malubekho uzuko nangoku, kuse nakwimini engunaphakade. Amen.


text:
Chapter 14
1 Kumongameli. EkaDavide. Sithi isidenge entliziyweni yaso, Akukho Thixo. Bonakalisile, balisikizi ngeentlondi zabo; Akukho wenza okulungileyo.
2 UYehova esemazulwini uqondele koonyana babantu, Ukubona ukuba ukho na oqiqayo, Oquqela kuThixo.
3 Bonke batyekile, bayimbozisa bephelele; Akukho wenza okulungileyo, Akukho nokuba abe mnye.
4 Abanakwazi na bonke abasebenzi bobutshinga, Abathi, bebadla abantu bam, bathi badla isonka, Bangamnquli uYehova?
5 Apho bankwantya benkwantyile; Ngokuba uThixo usesizukulwaneni samalungisa.
6 Icebo losizana ningalidanisa, Kodwa uYehova ulihlathi lalo.
7 Akwaba bekuvela eZiyon ukusindiswa kwamaSirayeli! Ekubabuyiseni kukaYehova abantu bakhe ekuthinjweni, Wogcoba uYakobi, avuye uSirayeli.


text:
Chapter 12
1 Wathi uSamuweli kumaSirayeli onke, Yabonani, ndiliphulaphule izwi lenu ngako konke enakuthethayo kum, ndanimisela ukumkani.
2 Kaloku nanko ukumkani ehamba phambi kwenu. Ke mna ndaluphele, ndiyingwevu; nabo oonyana bam benani. Mna ndibambe phambi kwenu kwasebuncinaneni bam unanamhla.
3 Nanku ndikho; ngqinani ngam phambi koYehova, naphambi komthanjiswa wakhe: ndathabatha nkomo kabani na? ndathabatha esile likabani na? ndacudisa bani na? ndavikiva bani na? ndathabatha esandleni sikabani na ucamagusho lokumfamekisa amehlo am? ndonibuyisela.
4 Athi, Akusicudisanga, akusivikivanga, akuthabathanga nto sandleni samntu.
5 Wathi kubo, UYehova ulingqina ngani, nomthanjiswa wakhe ulingqina namhla, ukuba anifumananga nto sandleni sam. Bathi, Ulingqina.
6 Wathi uSamuweli ebantwini, NguYehova owenza ooMoses noAron; owenyusa ooyihlo ezweni laseYiputa.
7 Kaloku ke yimani, ndimangalelane nani phambi koYehova ngayo yonke imisebenzi yobulungisa kaYehova, ayenzileyo kuni nakooyihlo.
8 Xenikweni uYakobi waya eYiputa, bakhala ooyihlo kuYehova: uYehova wathuma ooMoses noAron, babakhupha ooyihlo eYiputa, bababeka kule ndawo.
9 Bamlibala uYehova uThixo wabo; wathengisa ngabo esandleni sikaSisera, umthetheli-mkhosi waseHatsore, nasesandleni samaFilisti, nakwesokumkani wakwaMowabhi, balwa nabo.
10 Bakhala kuYehova, bathi, Sonile, ngokuba samlahlayo uYehova, sakhonza ooBhahali nooAshtaroti; kaloku ke sihlangule esandleni seentshaba zethu, sikukhonze.
11 UYehova wathuma ooYerubhahali, noBhedan, noYifeta, noSamuweli, wanihlangula esandleni seentshaba zenu ngeenxa zonke, nahlala nonwabile.
12 Kwathi nakubona uNahashe, ukumkani woonyana baka-Amon, esiza kulwa nani, nathi kum, Hayi, masilawulwe ngukumkani, uYehova uThixo wenu engukumkani wenu.
13 Nanko ke ukumkani enimnyulileyo, enimbizileyo; yabonani, uYehova unimisele ukumkani.
14 Anaba beniya kumoyika uYehova, nimkhonze, niliphulaphule ilizwi lakhe, ningawuphikisi umlomo kaYehova, nithane mbende noYehova uThixo wenu, nina nokumkani onilawulayo, ukuze kulunge.
15 Ke ukuba anithanga niliphulaphule izwi likaYehova, ukuba nithe nawuphikisa umlomo kaYehova, isandla sikaYehova sonichasa, njengokuba sachasa ooyihlo.
16 Nangoku yimani, niyibone le nto inkulu, ayenzayo uYehova phambi kwenu.
17 Akuvunwa ingqolowa yini na namhla? Ndiya kunqula uYehova ahlise iindudumo nemvula; nazi, nibone ukuba ububi benu bukhulu enibenzileyo phambi koYehova ngokubiza ukumkani.
18 USamuweli wanqula uYehova; waza uYehova wahlisa iindudumo nemvula ngaloo mini. Bonke abantu bamoyika kunene uYehova noSamuweli.
19 Bathi bonke abantu kuSamuweli, Bathandazele abakhonzi bakho kuYehova uThixo wakho, ukuze singafi; ngokuba ezonweni zethu songeze ububi bokubiza ukumkani.
20 Wathi uSamuweli ebantwini, Musani ukoyika. Nina nibenzile bonke obo bubi; noko ke musani ukutyeka ekumlandeleni uYehova; mkhonzeni uYehova ngentliziyo yenu yonke.
21 Ize ningatyeki; ngokuba ningaba nilandela izinto ezililize, ezingenakunyusa, ezingenakuhlangula, ngokuba zililize.
22 Kuba uYehova akayi kubashiya abantu bakhe, ngenxa yegama lakhe elikhulu; ngokuba kwakholeka kuYehova ukunenza abantu bakhe.
23 Kananjalo makube lee kum ukuthi ndone kuYehova ngokuyeka ukunithandazela; ndoniyalela indlela elungileyo ethe tye.
24 Kodwa moyikeni uYehova, nimkhonze ngenyaniso, ngentliziyo yenu yonke; ngokuba kuboneni okukhulu anenzele khona.
25 Ke ukuba niphikele ukwenza, nithe nenza okubi, nocinywa, nina kwanokumkani wenu.


text:
Chapter 36
1 Kwathi ngomnyaka weshumi elinesine wokumkani uHezekiya, kwenyuka uSaneribhe ukumkani waseAsiriya, waya kuyo yonke imizi yakwaYuda enqatyisiweyo, wayithimba.
2 Ukumkani waseAsiriya wasusa uRabheshake eLakishe, ukuba aye eYerusalem kukumkani uHezekiya, enempi enzima. Wafika wema emjelweni wechibi lasentla, ongasemendweni wentsimi yomsuki weengubo.
3 Kwaphuma kwaya kuye uEliyakim unyana kaHilekiya, umphathi wendlu, noShebhena umbhali, noYowa unyana ka-Asafu, umkhumbuzi wezinto zakomkhulu.
4 Wathi kubo uRabheshake, Khanithi kuHezekiya, Utsho ukumkani omkhulu, ukumkani waseAsiriya, ukuthi, Yeyani na le nkoloseko ukholose ngayo?
5 Ndithi mna, lilizwi lomlomo wodwa iqhinga lakho nobugorha bakho bemfazwe; okungoku ke ukholose ngabani na, ugwilike kum nje?
6 Uyabona, ukholose ngaloo msimelelo wengcongolo evikivekileyo, iYiputa, ethi, othe wayama ngayo, ingene esandleni sakhe, imhlabe; unjalo uFaro ukumkani weYiputa kubo bonke abakholose ngaye.
7 Ke ukuba uthi kum, Sikholose ngoYehova uThixo wethu, ndithi, Asinguye na lo uziganga nezibingelelo azisusileyo uHezekiya, wathi kumaYuda nakwiYerusalem, Ize niqubude phambi kwesi sibingelelo sodwa?
8 Khawubekelane kaloku nenkosi yam, ukumkani waseAsiriya; ndokunika amawaka amabini amahashe, ukuba unako ngecala lakho ukukhupha abakhweli bokukhwela kuwo.
9 Wothini na ukubujika ubuso benkosana enye, yakubo abancinane babakhonzi benkosi yam, ukholose ngeYiputa, ngeenqwelo zokulwa nangabamahashe?
10 Ngokunje ndinyuke ndeza kulonakalisa eli lizwe, ndingenaye uYehova, yini na? UYehova uthe kum, Nyuka uye kweli lizwe, ulonakalise.
11 Bathi ooEliyakim noShebhena noYowa kuRabheshake, Khawuthethe kubakhonzi bakho ngesiAram, kuba sisiva sona; musa ukuthetha kuthi ngesiYuda ezindlebeni zabantu abaseludongeni.
12 Wathi uRabheshake, Inkosi yam indithume ukuba ndiwathethe la mazwi enkosini yakho nakuwe, yini na? Asikula madoda ahleli eludongeni yini na, ukuze adle ilindle lawo, asele umchamo wawo nani?
13 Wema uRabheshake, wadanduluka ngezwi elikhulu ngesiYuda, wathi, Waveni amazwi okumkani omkhulu, okumkani waseAsiriya.
14 Uthi ukumkani, Makanganilukuhli uHezekiya, ngokuba akayi kuba nako ukunihlangula.
15 Makanganikholosisi ngoYehova uHezekiya, esithi, Inene, uya kusihlangula uYehova; lo mzi awusayi kunikelwa esandleni sokumkani waseAsiriya.
16 Musani ukumphulaphula uHezekiya, ngokuba utsho ukumkani waseAsiriya ukuthi, Xolisanani nam, niphume nize kum, nidle elowo umdiliya wakhe, elowo umkhiwane wakhe, nisele elowo amanzi equla lakhe;
17 ndide ndize ndinise ezweni elinjengelizwe lenu, ilizwe lengqolowa newayini entsha, ilizwe lesonka nezidiliya.
18 Ize nilumke hleze aninyange uHezekiya, esithi, UYehova uya kusihlangula. Oothixo beentlanga balihlangule na elowo ilizwe lakhe esandleni sokumkani waseAsiriya?
19 Baphi na oothixo baseHamati neArpadi? baphi na oothixo baseSefarvayim, ukuba bangabi balihlangule elakwaSamari esandleni sam?
20 Nguwuphi na koothixo bonke bala mazwe olihlanguleyo ilizwe lakhe esandleni sam, ukuba ade uYehova ayihlangule iYerusalem esandleni sam?
21 Bathi tu, abamphendula nazwi; ngokuba umthetho wokumkani wona ubusithi, Nize ningamphenduli.
22 Weza ke uEliyakim unyana kaHilekiya, umphathi wendlu, noShebhena umbhali, noYowa unyana ka-Asafu, umkhumbuzi wezinto zakomkhulu, kuHezekiya, bezikrazule iingubo zabo, bamxelela amazwi kaRabheshake.


text:
Chapter 130
1 Ingoma yezinyuko. Ezinzulwini ndinqula wena, Yehova,
2 Nkosi, yiva ilizwi lam. Iindlebe zakho mazilibazele Ilizwi lokutarhuzisa kwam.
3 Ukuba uthe wabunqala ubugwenxa, Yehova, Ngubani na ongaba nokuma, Nkosi?
4 Ngokuba kunawe ukuxolela, Ukuze woyikwe.
5 Ndithembele kuYehova, uthembile umphefumlo wam; Ndilinde ilizwi lakhe.
6 Umphefumlo wam ulindele eNkosini Ngaphezu kwabalinde ukusa, Ewe, abalinde ukusa.
7 Lindela kuYehova, Sirayeli, Ngokuba inceba ikuYehova; Ikuye inkululeko eninzi.
8 Yena ke wowakhulula amaSirayeli Ebugwenxeni bawo bonke.


text:
Chapter 42
1 Kumongameli: eyokuqiqa; eyoonyana bakaKora. Njengexhama elitsalela emifuleni yamanzi, Wenjenjalo ukutsalela kuwe, Thixo, umphefumlo wam.
2 Umphefumlo wam unxanela uThixo, uThixo ophilileyo; Ndiya kufika nini na, ndibonakale ebusweni bukaThixo?
3 Iinyembezi zam zaba kukudla kwam imini nobusuku, Bakuthi kum imihla yonke, Uphi na uThixo wakho?
4 Ndikhumbula oku, ndiwuphalazela kum umphefumlo wam, Ukuhamba kwam nezihlwele ndisiya endlwini kaThixo, Sinezwi lokumemelela nokubulela, siyingxokolo evuyayo.
5 Kungani na ukuba usibekeke, mphefumlo wam; Kungani na ukuba ugule ngaphakathi kwam? Lindela kuThixo, ngokuba ndisaya kubuya ndibulele kuye, Olusindiso lobuso bam, noThixo wam.
6 Thixo wam, umphefumlo wam usibekekile kum; ngenxa yoko ndikhumbula wena Ezweni laseYordan, nakweleHermon, entabeni yeMitsare.
7 Amanzi anzongonzongo abiza amanzi anzongonzongo ngesandi seengxangxasi zakho; Onke amaza akho alwayo, amaza akho agugumayo, adlule phezu kwam.
8 Emini uYehova uya kuyiwisela umthetho inceba yakhe, Nasebusuku ukuvuma ngaye kunam, Ukuthandaza kuThixo wobomi bam.
9 Ndithi ke kuThixo oyingxondorha yam, Undilibele ngani na? Ndihambelani na ngezimnyama zokuzila ngokuxina kotshaba?
10 Ngento ephehlayo emathanjeni am, bayandingcikiva abandibandezelayo, Ngokuthi kwabo kum imihla yonke, Uphi na uThixo wakho?
11 Kungani na ukuba usibekeke, mphefumlo wam; Kungani na ukuba ugule ngaphakathi kwam? Lindela kuThixo, ngokuba ndisaya kubuya ndibulele kuye, Olusindiso lobuso bam, noThixo wam.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi | INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
16 Ngonyaka wamashumi amathathu anesithandathu wolawulo luka-Asa, uBhahasha+ ukumkani wakwaSirayeli wenyuka nxamnye noYuda waza waqalisa ukwakha iRama,+ ukuze kungavunyelwa namnye ukuba aphume okanye angene kuAsa ukumkani wakwaYuda.+
2 Wayikhupha uAsa isilivere negolide ebuncwaneni bendlu kaYehova nasendlwini+ kakumkani+ waza wazithumelela uBhen-hadadi+ ukumkani waseSiriya,+ owayehlala eDamasko,+ esithi:
3 “Kukho umnqophiso phakathi kwam nawe naphakathi kukabawo noyihlo. Yabona ndikuthumelela isilivere negolide. Hamba, uze waphule umnqophiso wakho noBhahasha+ ukumkani wakwaSirayeli, ukuze emke kum.”+
4 Ngoko uBhen-hadadi wamphulaphula uKumkani uAsa waza wathumela iintloko zomkhosi wakhe wamajoni nxamnye nezixeko zakwaSirayeli, ngoko ayixabela I-Iyon+ neDan+ neAbheli-mayim+ nazo zonke iindawo+ ezingoovimba bezixeko zakwaNafetali.+
5 Yaye kwathi kamsinya nje akukuva oko uBhahasha, wayeka ngoko nangoko ukwakha iRama waza wawuyeka umsebenzi wakhe.+
6 Ke yena ukumkani uAsa, wathabatha wonke uYuda,+ waza wathwala amatye namaplanga aseRama+ awayesakha ngawo uBhahasha,+ yaye wakha ngawo iGebha+ neMizpa.+
7 Ngelo xesha uHanani+ imboni weza kuAsa ukumkani wakwaYuda waza wathi kuye: “Ngenxa yokuba wayame kukumkani waseSiriya+ ungayamanga kuYehova uThixo wakho,+ ngenxa yeso sizathu umkhosi wamajoni kakumkani waseSiriya ubalekile esandleni sakho.
8 AmaTiyopiya+ namaLibhiya+ ebengengomkhosi omkhulu wamajoni amaninzi kakhulu, eneenqwelo nabakhweli-mahashe;+ yaye ngenxa yokwayama kwakho kuYehova akazange awanikele esandleni sakho?+
9 Kuba, ngokubhekisele kuYehova, amehlo akhe+ asingasinga emhlabeni wonke+ ukuba ababonise amandla abo bantliziyo+ ziphelele kuye. Wenze ngobudenge+ ngenxa yoku, ngoko ukususela ngoku kuse phambili kuya kubakho iimfazwe nxamnye nawe.”+
10 Noko ke, uAsa wayicaphukela imboni leyo waza wayifaka kwindlu yesitokisi,+ waba nomsindo kuyo ngenxa yoku.+ UAsa waqalisa ukutyumza+ abanye abantu ngelo xesha.
11 Yaye, khangela! Imicimbi ka-Asa, eyokuqala neyokugqibela, ibhaliwe kwiNcwadi+ yooKumkani bakwaYuda nabakwaSirayeli.
12 Yaye uAsa ngonyaka wamashumi amathathu anethoba wokulawula kwakhe waba nesifo ezinyaweni zakhe waza wagula kakhulu;+ kwanasekuguleni kwakhe akamfunanga uYehova+ wafuna abaphilisi.+
13 Ekugqibeleni uAsa walala kookhokho bakhe+ waza wafa kunyaka wamashumi amane ananye wokulawula kwakhe.
14 Ngoko bamngcwabela kwindawo ezukileyo yokungcwaba+ awazimbela yona kwisiXeko sikaDavide;+ yaye bambeka emandlalweni owawuzaliswe yioli yebhalsam+ neentlobo ezahlukeneyo zezithambiso+ ezixutywe ngezithambiso zohlobo olukhethekileyo.+ Ngapha koko, babasa umlilo omkhulu ngokungaqhelekanga womngcwabo+ ngenxa yakhe.
Yithumele
Yithumele
INGUQULELO YEHLABATHI ELITSHA YEZIBHALO EZINGCWELE
2 Kronike 16
IsiXhosa
Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi | INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
3 Okokugqibela, bazalwana, qhubekani nisithandazela,+ ukuze ilizwi likaYehova+ liqhubeke lihamba ngokukhawuleza+ yaye lizukiswa kanye njengoko enyanisweni linjalo kuni;
2 nokuze sihlangulwe kubantu abenzakalisayo nabangendawo,+ kuba ukholo asinto banayo bonke abantu.+
3 Kodwa iNkosi ithembekile, yaye iya kuniqinisa ize inigcine kulowo ungendawo.+
4 Ngaphezu koko, sinentembelo+ eNkosini, ukuba niyazenza kwaye niya kuqhubeka nizenza izinto esiziyalelayo.+
5 Yanga iNkosi ingaqhubeka izalathisa ngokunempumelelo iintliziyo zenu ekuthandeni+ uThixo nakunyamezelo+ ngenxa kaKristu.
6 Ke kaloku siyaniyala,+ bazalwana, egameni leNkosi uYesu Kristu, ukuba nizikhwebule+ nakuwuphi na umzalwana ohamba ngokungalungelelananga+ kungekhona ngokuvumelana nesithethe enasamkela kuthi.+
7 Kuba niyayazi ngokwenu indlela enifanele nisixelise ngayo,+ ngenxa yokuba asizange siziphathe ngokungalungelelananga phakathi kwenu+
8 singazange sitye kutya kuvela nakubani na ngesisa.+ Kunoko, besisebenza sibulaleka+ ubusuku nemini ukuze singabi luxanduva nakubani na kuni.+
9 Asikuko ukuba asinagunya,+ kodwa kukuze sizinikele njengomzekelo kuni ukuba nisixelise.+
10 Kaloku, naxa sasikunye nani, saninika umyalelo wokuba:+ “Ukuba umntu akafuni kusebenza, makanganikwa kutya.”+
11 Kuba siva ukuba abathile bahamba ngokungalungelelananga+ phakathi kwenu, bengasebenzi konke konke kodwa begxuphuleka koko kungafuni bona.+
12 Abo banjalo siyabayala, sibabongoza ngayo iNkosi uYesu Kristu ukuba basebenze ngokuzolileyo, batye ukutya abazizuzele ngokwabo.+
13 Ke nina, bazalwana, ningayeki ukwenza okulungileyo.+
14 Kodwa ukuba kukho nabani na ongawathobeliyo amazwi+ ethu akule ncwadi, mphawuleni onjalo,+ ninganxulumani naye,+ ukuze abe neentloni.+
15 Noko ke ningamgqali njengotshaba, kodwa qhubekani nimluleka+ njengomzalwana.
16 Ngamana iNkosi yoxolo ngokwayo inganinika uxolo rhoqo ngandlela zonke.+ INkosi mayibe nani nonke.
17 Nguwo ke lo umbuliso wam, mna Pawulos, ngesandla sam;+ ndiwubhala njengomqondiso kuzo zonke iincwadi.
18 Ububele obungasifanelanga+ beNkosi yethu uYesu Kristu mabube nani nonke.
Yithumele
Yithumele
INGUQULELO YEHLABATHI ELITSHA YEZIBHALO EZINGCWELE
2 Tesalonika 3
IsiXhosa
Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Icandelo lokhuseleko lwe-cyber liqhubekela phambili ngokukhawuleza kunye neengcali ezininzi ezijoyina i-shishini.Ngenxa yoko, isofthiwe engakumbi kunye nenkqubo yenzululwazi yenzelwe kwaye phantse i-malware entsha engama-230 000 iqaliswa imihla ngemihla.Kuqikelelwa ukuba i-dollar eziyi-100 yezigidi idalwe ngonyaka ukujongana nolwaphulo-mthetho.
Nangona nje usebenzisa i-intanethi, ulungele ukuhlaselwa kwe-cyber. Ezilandelayoiingcinga zikaNik Chaykovskiy, i Semalt Umphathi wabaPhumeleli abaPhezulu abaPhezulu, bachaza ukuba kuyingozi kangakanani kwisiphequluli ukuba isebenze ngaphandle kokukhuselwa ngokufanelekileyo.
1. Abahlaseli be-cyber abayingozi kakhulu kwihlabathi
I-FBI inoluhlu lwabaphuli be-intanethi abazifunayo kakhuluilahleko zabasebenzisi bewebhu kwiibanga ezingama-350,000 ukuya kwii-100 yezigidi. Kulo mzuzwana, izifundo zeJABBERZEUS zifunwa kakhulu yiFBI.
2. Ininzi yegciwane lekhompyutha ekwimbali
I-MyDoom ibonwa njengendleko enkulu kakhulu kwihlabathi kwi-cyberkhu seleko. Kucatshangelwa ukuba intsholongwane sele ibangele umonakalo wama-38.5 billion.
3. Iinjongo ezikhethiweyo kubahlaseli beendaba zoluntu
Kuze kube yiminyaka, kukho abasebenzisi abangaphezu kwezigidi eziyi-1.6 zeendaba zoluntu ezenza uluntu jikeleleokujoliswe kuyo. Abasebenzisi abasebenzisa ixesha elibalulekileyo kwiintanethi zentlalo banokuthi baxhatshazwe kwezi zihlaselo.
4. I-99% yeekhomputha zisesichengeni sokukhupha iikiti
Iikhomputha ezingama-99% zinenkqubo ezifana ne-Adobe Reader, i-Oracle Java kunye ne-AdobeI-Flash efakwe kwiinkqubo zazo zokusebenza. Ubuninzi bee software luyifaka indlela apho abahlaseli banokukwazi ukufikelela kuzoyakho igajethi..
5. Izigwenxa ze-intanethi zikhethwe ngendlela yokuchaphazela amaxhoba
Ixhoba lokuhlaselwa kwe-cyber lilawulwa lula kuba abantu bakha ikhonkco elibuthathakangokuphathelele ukhuseleko lwe-cyber. Ngaloo ndlela, ubunjineli bezentlalo kubhekiselele kwindlela yokuqinisekisa ukuba abantu bachaza imfihlo ngokuxhaphazangokwengqondo.
6. Ukhuseleko: imisebenzi yangaphakathi
Kwiimeko ezininzi, malunga neepesenti ezingama-59 zabasebenzi beba idatha yenkampani xa baziyaxothwa okanye xa ziyeka. Ezinye izinto ezinokunyanzeliswa ukuba zigcinwe zibandakanya ukungena ngongendawo, ukungabakhathaleli kunye nokuxhaphaza.
7. Urhulumente wakho ukwandisa ubungozi bakho
Kuyinyaniso ukuba oorhulumente baqulunqa i-malware ngenjongoyokusebenzisa njengesixhobo sedijithali. I-malware iyifumana indlela eya kwimibutho yabucala kunye neekhompyutheni zobuqu ezibangelwa ukuziphendukela kwemveloye-malware.
8. Kukho imephu esondeleyo ebonisa abahlaseli besenzo
I-United States yinjongo ekhethiweyo kubaphuli be-cyber. Ngokomzekelo, iInethwekhi yeSebe lezoKhuseleko i-U.S ihlupheke ngaphezu kweedola ezili-100 ezidalwa ngumonakalo ngenxa yokuhlaselwa okwenziwe ngumntu waseShayina.
9. I-Cybercrime iyinselele enkulu kwihlabathi
I-68% yemali elahlekileyo ngenxa yokuhlaselwa kwe-intanethi ibonwa njengengenakwenzeka.Ulwaphulo-mthetho lwe-Cyber alubizi nje kuphela kodwa luphinde lube neminye imingeni kwiinkampani jikelele.
10. Hacktivism yiyona nto yokuphefumlela eyinhloko eyenza i-cyber ihlasele
I-Hacktivism ixabisa ngaphezu kwama-50 ekhulwini kuwo onke ama-cyber-attack worldwide. Eli xeshaukubonakaliswa kwezicelo ezichasayo zeekhompyutheni ngenjongo yokuphucula i-ajenda yezopolitiko.
Isiphetho
Khumbula njalo, ukuba akufanele uhlasele izigwenxa ze-Intanethi. Ngoko akukho khuselokusebenza ngokufanelekileyo, akukho nengozi ayikho kakhulu. Kungakhathaliseki ukuba ubukhulu bomngcipheko wokhuseleko lwe-cyber, kufuneka kwenziwe amanyathelo afanelekileyoukukhusela nawuphi na ukuhlaselwa onokujamelana nayo.


text:
Chapter 94
1 Thixo wempindezelo, Yehova, Thixo wempindezelo, bengezela!
2 Phakama, Mgwebi wehlabathi! Babuyisele impatho yabo abanekratshi.
3 Kunini na abangendawo, Yehova, Kunini na abangendawo bevuyelela?
4 Balephuza amagwebu, bathetha ngokusa, Bayandolosa bonke abasebenzi bobutshinga.
5 Batyumza abantu bakho, Yehova, Bacinezela ilifa lakho.
6 Babulala umhlolokazi nowasemzini, Bancinitha inkedama.
7 Bathi ke, Akaboni uYehova, Akagqali uThixo kaYakobi.
8 Qondani, nina bazizityhakala ebantwini; Nina zinyabi, niya kuqiqa nini na?
9 Omilisele indlebe, akayi kuva na? Obumbe iliso, akayi kukhangela na?
10 Umthethisi weentlanga akayi kohlwaya na, Ulofundisa abantu ukwazi?
11 UYehova ngumazi weengcinga zabantu, Ukuba zingumphunga.
12 Hayi, uyolo lwendoda oyithethisayo, Yehova, Oyifundisayo ngomyalelo wakho;
13 Ukuba uyizolise eziminini zobubi, Ade ambelwe isihogo ongendawo.
14 Ngokuba uYehova akabalahli abantu bakhe, Akalishiyi ilifa lakhe.
15 Ngokuba isiko liya kubuyela ebulungiseni, Balilandele bonke abantliziyo zithe tye.
16 Ngubani na oya kusukela phezulu kubo abanobubi, ngenxa yam? Ngubani na oya kumelana nabasebenzi bobutshinga, ngenxa yam?
17 Koko uYehova abe luncedo lwam, Umphefumlo wam unge uhle msinya, waya apho kuthiwa cwaka khona.
18 Ukuba ndithi, Lwatyibilika unyawo lwam, Isuka inceba yakho, Yehova, indixhase.
19 Ebuninzini beengcinga-ngcinga zam ngaphakathi kwam, Iintuthuzelo zakho ziyawuyolisa umphefumlo wam.
20 Ingaqhelana nawe na itrone yolweyeliselo, Ebumba ububi ngommiselo?
21 Bahlanganyela umphefumlo welungisa, Baligwebe igazi elimsulwa.
22 Kanti ke uYehova uyingxonde kum, UThixo wam liliwa endizimela ngalo.
23 Ububuyisela phezu kwabo ubutshinga babo, Uba bhangisa ngobubi babo; Uya kubabhangisa uYehova, uThixo wethu.


text:
Chapter 4
1 Ndabuya ke mna, ndakubona konke ukucudisa okwenziwayo phantsi kwelanga. Ndazibona iinyembezi zabacudisiweyo, bengenamthuthuzeli; esandleni sabacudisi babo kuphuma ububhovubhovu, bengenamthuthuzeli bona.
2 Ndabancoma ke mna abafileyo, abasebefe kade, kunabahleliyo abasahleliyo ngoku.
3 Ke ulungile kunabo bobabini lowo ungekabikho, ungakubonanga ukwenza okubi okwenziwa phantsi kwelanga.
4 Kananjalo ndayiqonda ke mna yonke imigudu, nayo yonke impumelelo yomsebenzi, ukuba ingumona wokwanyelana. Kwanaloo nto ingamampunge, nokusukelana nomoya.
5 Isinyabi sikhwabusha izandla, sidle kwaeyaso inyama.
6 Kulungile ukuzalisa sandla sinye ngokuphumla, kunokuzalisa zozibini izandla ngemigudu nokusukelana nomoya.
7 Ndabuya mna, ndabona amampunge phantsi kwelanga.
8 Kukho oba yedwa, ongenaye owesibini, ongenanyana namzalwana; ingena siphelo imigudu yakhe yonke, angahluthiyo noko bubutyebi amehlo akhe. Akatsho ukuthi, Ndaphukela bani na, ndiwuhlutha nje umphefumlo wam okulungileyo? Kwanaloo nto ingamampunge, ingumzamo ombi yona.
9 Kulungile ukuba babe ngababini kunokuba abe mnye, kuba banomvuzo olungileyo ngemigudu yabo.
10 Ngokuba xa bathe bawa, omnye unokumphakamisa uwabo; yeha ke, yena oyedwa, othe wawa! kuba akukho wesibini wokumphakamisa.
11 Kananjalo ababini, bathe balala, baya kuva ukusitha; angathini na ukuva ukusitha olele yedwa?
12 Ukuba umntu uthe wamgagamela oyedwa, bona ababini baya kumisa phambi kwakhe; umsonto ontluntathu awuhle uqhawulwe.
13 Ulungile umntwana olihlwempu elumkile, ngaphezu kokumkani oselemkhulu, esisidenge, ongasakuvayo ukuyalwa.
14 Ngokuba uphuma endlwini yamakhonkxwa ukuba abe ngukumkani; ukanti uzalelwe ebukumkanini balowo ulihlwempu.
15 Ndababona bonke abadla ubomi, behamba phantsi kwelanga kunye naye umntwana, lo ungowesibini, uza kuma esikhundleni salowo.
16 Akukho kuphela kwabantu bonke, kwabo bonke angaphambi kwabo; ukanti amavela-mva akayi kuvuya ngaye. Ngokuba kwanaloo nto ingamampunge nokusukelana nomoya.


text:
DMCA
morehacks respects the intellectual property of others. morehacks takes matters of Intellectual Property very seriously and is committed to meeting the needs of content owners while helping them manage publication of their content online.
It should be noted that morehacks is a simple search engine of hacks available at a wide variety of third party websites.
Ukuba uyakholelwa ukuba umsebenzi wakho elektroniki olulodwa ikotshelwe ngendlela okuphathelene copyright mthetho kwaye liyafumaneka kule sayithi, ukuze wazise yiarhente copyright, njengoko kuchazwe kwi-Digital Millennium Copyright Act ka 1998 (DMCA). Kuba isikhalazo sakho ukuba isebenza phantsi DMCA, kufuneka unike ezi nkcukacha zilandelayo xa unika isaziso kwemveliso ibango:
Utyikityo ngokwasemzimbeni okanye ngekhompyutha lomntu ogunyazisiweyo ukuba asebenze egameni lomnini copyright Ukuchongwa umsebenzi njengemveliso ibango ukuba athe anyhashwa
Ukuchongwa umbandela ekubangwa ukuba wophula okanye ukuba isifundo yomsebenzi owonileyo yaye oko ukuba isuswe
Ulwazi olwaneleyo ukuze kuvumeleke umboneleli nkonzo ukuba uqhagamshelane iqela ukukhalaza, ezifana idilesi, inombolo yefowni, kwaye, ukuba iyafumaneka, idilesi iposi yasekhompyutheni
Yingxelo iqela ukukhalaza "ngomoya omhle ukholelwa ukuba ukusebenzisa izinto ngendlela wakhalaza engagunyaziswanga ngumnini copyright, arhente yaso, okanye umthetho "
Yingxelo i "ulwazi isaziso ichanekile", "phantsi kwesohlwayo lokuxoka, iqela ukukhalaza ogunyazisiweyo ukuba asebenze egameni umnini ilungelo elikhethekileyo ekutyholwa ukuba one "
Le nkcazelo ingentla kufuneka singeniswe ebhaliweyo, ngefeksi okanye nge-imeyile ukwaziswa Agent elinyuliweyo zilandelayo:
Attn: Office DMCA
Le nkcazelo kufuneka kuthatyathwe iingcebiso zomthetho, ukufumana ezinye iinkcukacha nge iinkcukacha ezifunekayo izaziso esebenzayo DMCA, khangela 17 U.S.C. 512(c)(3).


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi | INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
33 “Noko ke, khawuncede uve ngoku amazwi am, Yobhi,Uze ukubekele indlebe konke ukuthetha kwam.
2 Nceda, khangela! Ndimele ndiwuvule umlomo wam;Ulwimi lwam nenkalakahla yam+ zimele zithethe.
3 Amazwi am kukuthi tye kwentliziyo yam,+Nemilebe yam ithetha ulwazi ngokunyaniseka.+
4 Ndenziwa ngumoya kaThixo,+Nempefumlo kaSomandla yandidlisa ubomi.+
5 Ukuba unako, ndiphendule,Bhekisa amazwi kum; yima endaweni yakho.
6 Khangela! Ndiyiloo nto uyiyo nam kuThixo oyinyaniso;+Nam, ndabunjwa ngodongwe.+
7 Khangela! Akukho nto yothusayo kum iya kukunkwantyisa,Yaye akukho ngcinezelo+ yam iya kuba nzima kuwe.
8 Kuphela nje uthethe ezindlebeni zam,Nesandi samazwi akho ndaqhubeka ndisiva,
9 ‘Ndimsulwa andinakunxaxha;+Ndihlambulukile, yaye andinasiphoso.+
10 Khangela! Ufumana amathuba okuchasana nam,Undithabatha njengotshaba lwakhe.+
11 Iinyawo zam uzifaka ezitokisini,+Ulinda zonke iindlela zam.’+
12 Khangela! Koku ubungachananga,+ ndiyakuphendula;Kuba uThixo ungaphezulu komntu ofayo.+
13 Kutheni ukuze usukuzane naye,+Kuba onke amazwi akho akawaphenduli?+
14 Kuba uThixo uthetha kube kanye,Nakabini+—Nangona ubani engakunikeli ngqalelo oko—
15 Ephupheni,+ embonweni+ wasebusuku,Xa abantu befikelwe bubuthongo obunzulu,Xa besozela emandlalweni.+
16 Uyityhila ngoko indlebe yabantu,+Yaye ubeka itywina lakhe ekubabongozeni,
17 Ukujika umntu esenzweni sakhe,+Nokuze agubungele ikratshi+ kwindoda eyomeleleyo.
18 Uyawunqanda umphefumlo wayo ungayi emhadini+Nobomi bayo bungadluli ngomjukujelwa.+
19 Eneneni yohlwaywa ngeentlungu emandlalweni wayo,Nokuxabana kwamathambo ayo kuyaqhubeka.
20 Ubomi bayo ngokuqinisekileyo benza isonka sibe nezothe,+Nomphefumlo wayo ukudla okunqwenelekayo.
21 Inyama yayo iyanyamalala,Namathambo ayo abengabonwa ngokuqinisekileyo ayatyhileka.
22 Yaye umphefumlo wayo usondela emhadini,+Nobomi bayo kwabo babangela ukufa.
23 Ukuba inomthunywa,Lowo uyithethelayo, omnye kwabaliwaka,Ukuze axelele umntu ukuthi tye kwakhe,
24 Wandula ke akholiswe nguye aze athi,‘Mkhulule angehli aye emhadini!+Ndifumene intlawulelo!+
25 Inyama yakhe mayihlaziyeke ngakumbi kunasebutsheni;+Makabuyele emihleni yamandla obutsha bakhe.’+
26 Uya kumbongoza uThixo ukuba akholiswe nguye,+Yaye uya kububona ubuso bakhe ngemikhwazo yovuyo,Abubuyisele ubulungisa Bakhe kumntu ofayo.
27 Uya kuvumela abantu athi,‘Ndonile;+ ndaza okuthe tye ndakugqwetha,Yaye ngokuqinisekileyo bekungeyonto ifanelekileyo ngam.
28 Uwukhulule umphefumlo wam ekudluleleni emhadini,+Yaye ubomi bam buya kukubona ukukhanya.’
29 Khangela! UThixo uyazenza zonke ezi zinto,Izihlandlo ezibini, izihlandlo ezithathu, kwimeko yendoda eyomeleleyo,
30 Ukuze abuyise umphefumlo wayo emhadini,+Ukuze akhanyiselwe ngokukhanya kwabo baphilayo.+
31 Nikela ingqalelo, Owu Yobhi! Ndiphulaphule!Yithi cwaka, yaye mna ndiza kuqhubeka ndithetha.
32 Ukuba kukho nawaphi na amazwi okuthetha, ndiphendule;Thetha, ngokuba ndiyayoliswa bubulungisa bakho.
33 Ukuba akakho, ndiphulaphule;+Yithi cwaka, mna ndiza kukufundisa ubulumko.”
Yithumele
Yithumele
INGUQULELO YEHLABATHI ELITSHA YEZIBHALO EZINGCWELE
Yobhi 33
IsiXhosa
Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Chapter 63
1 Ngubani na lo uza evela kwaEdom, evela eBhotsera, zibomvu iingubo zakhe? Lo uyingangamsha ngesambatho sakhe, enyalasa ebuninzini bamandla akhe? Ndim, mna uthetha ngokobulungisa, mna umkhulu ukusindisa.
2 Yini na ukuba sibe yingqombela isambatho sakho, neengubo zakho zibe njengezoxovula esixovulelweni sewayini?
3 Isifaxangelo ndisixovule ndedwa; ezizweni akubangakho bani inam; ndazixovula ndinomsindo, ndazinyasha ndishushu; igazi lazo lachaphazela iingubo zam, ndasidyobha sonke isambatho sam.
4 Kuba umhla wempindezelo ubusentliziyweni yam, nomnyaka wokukhulula kwam ngokuhlawulela ufikile.
5 Ndabheka, akwabakho mncedi; ndamangaliswa ukuba kungabikho mxhasi; yandisindisela ke ingalo yam, nobushushu bam baba ngumxhasi wam.
6 Ndazigqusha izizwe ndinomsindo, ndazinxilisa ndinobushushu, ndalihlisela emhlabeni igazi lazo.
7 Ndiya kukhankanya iinceba zikaYehova, iindumiso zikaYehova ngokokufanele konke ukusiphatha kukaYehova; nokulunga kwakhe okukhulu kwindlu kaSirayeli, awayiphatha ngako ngokwemfesane yakhe, nangokobuninzi beenceba zakhe.
8 Wathi okwenene, Bangabantu bam ke, oonyana abangayi kuxoka; waba ngumsindisi kubo ke.
9 Ekubandezelekeni kwabo konke wabandezeleka, nesithunywa sobuso bakhe sabasindisa; ekubathandeni kwakhe nasekubacongeni kwakhe wayebakhulula ngokumisela yena, wabafunqula; wabathwala yonke imihla yasephakadeni.
10 Ke bona bamphikisa, bamenza buhlungu uMoya wakhe oyiNgcwele; waguquka ke, waba lutshaba kubo, walwa nabo.
11 Baza abantu bakhe bakhumbula imihla yasephakadeni kaMoses, bathi, Uphi na lo wabanyusa elwandle, ndawonye nomalusi womhlambi wakhe? Uphi na lowo wawubeka phakathi kwabo uMoya wobungcwele bakhe?
12 wayihambisa ngasekunene kukaMoses ingalo yokuhomba kwakhe? wawacanda amanzi phambi kwabo, ukuze azenzele igama elingunaphakade?
13 wabahambisa emanzini anzongonzongo, njengehashe entlango, abakhubeka?
14 Njengeenkomo ezihla ziye entilini, uMoya kaYehova wabaphumza; wenjenjalo ukubaqhuba abantu bakho, ukuze uzenzele igama elizukileyo.
15 Bheka usemazulwini, ubone usengontsini yobungcwele bakho neyesihombo sakho. Buphi na ubukhwele bakho nobugorha bakho? Ukusika kwezibilini zakho neemfesane zakho zibambekile kum.
16 Kuba ungubawo wena, ngokuba uAbraham engasazi, uSirayeli engasinakani; wena, Yehova, unguBawo, uMkhululi wethu ligama lakho kwasephakadeni.
17 Yini na ukuba usiyeke sidungudele, Yehova, simke ezindleleni zakho, uyiqaqadekise intliziyo yethu, singakoyiki wena? Buya, ngenxa yabakhonzi bakho, izizwe zelifa lakho.
18 Abantu bakho abangcwele badla ilifa umzuzwana; ababandezeli bethu bayigqusha ingcwele yakho.
19 Sisuke saba njengabo ungabalawulanga kwasephakadeni, abangabizwanga ngegama lakho.


text:
Chapter 24
1 Ngemihla yakhe kwenyuka uNebhukadenetsare, ukumkani weBhabheli. UYehoyakim waba ngumkhonzi kuye iminyaka emithathu, wabuya wagwilika kuye.
2 UYehova wamthumela izimpi zamaKaledi, nezimpi zama-Aram, nezimpi zakwaMowabhi, nezimpi zoonyana baka-Amon, wazithumela elakwaYuda, ukuba zilitshabalalise ngokwelizwi likaYehova, awalithethayo ngabakhonzi bakhe abaprofeti.
3 Kwaye kungomlomo kaYehova wodwa ukwenzeka kwale nto kumaYuda, ukuba awasuse ebusweni bakhe ngenxa yezono zikaManase, njengako konke awakwenzayo;
4 nangenxa yegazi elingenatyala awaliphalazayo; wayizalisa iYerusalem ngegazi elingenatyala; akavumanga uYehova ukuxolela.
5 Ezinye izinto zikaYehoyakim, nako konke awakwenzayo, azibhalwanga na encwadini yemicimbi yemihla yookumkani bakwaYuda?
6 Walala uYehoyakim kooyise; uYehoyakin, unyana wakhe, waba ngukumkani esikhundleni sakhe.
7 Akabanga saphinda ukumkani waseYiputa aphume ezweni lakhe; ngokuba ukumkani waseBhabheli wayezithimbile zonke izinto ezizezokumkani waseYiputa, eqalele emlanjeni waseYiputa, wada wesa emlanjeni ongumEfrati.
8 UYehoyakin ubeminyaka ilishumi elinesibhozo ezelwe, ukuba ngukumkani kwakhe; zantathu iinyanga engukumkani eYerusalem. Igama lonina belinguNehushta, intombi kaElinatan waseYerusalem.
9 Wenza okubi emehlweni kaYehova, njengako konke awakwenzayo uyise.
10 Ngelo xesha benyuka abakhonzi bakaNebhukadenetsare, ukumkani waseBhabheli, beza eYerusalem; wangqingwa umzi lowo.
11 Wawufikela uNebhukadenetsare ukumkani waseBhabheli, bewungqingile abakhonzi bakhe.
12 Waphuma uYehoyakin, ukumkani wakwaYuda, waya kukumkani waseBhabheli, yena nonina, nabakhonzi bakhe, nabathetheli bakhe, nababusi bakhe; ukumkani waseBhabheli wamthabatha ke ngomnyaka wesibhozo wobukumkani bakhe.
13 Warhola khona bonke ubuncwane bendlu kaYehova, nobuncwane bendlu yokumkani; wazinqunqa zonke iimpahla zegolide, awazenzayo uSolomon ukumkani wakwaSirayeli etempileni kaYehova, njengoko wakuthethayo uYehova.
14 Wayifudusa yonke iYerusalem, nabathetheli bonke, namagorha onke anobukroti, ishumi lamawaka abathinjwa, zonke iingcibi nabakhandi; akwasala mntu, yaba ngamahlwempu elizwe odwa asalayo.
15 Wamfudusa uYehoyakin, wamsa eBhabheli, nonina wokumkani, nabafazi bokumkani, nababusi bakhe, neenjengele zelizwe; wabafudusa eYerusalem abathinjwa abo, wabasa eBhabheli;
16 namadoda onke anobukroti angamawaka asixhenxe, neengcibi nabakhandi abaliwaka, onke amagorha anokulwa; abo ukumkani waseBhabheli wabasa bengabathinjwa eBhabheli.
17 Ukumkani waseBhabheli wamenza uMataniya, uyisekazi kaYehoyakin, ukumkani esikhundleni sakhe; waliguqula igama lakhe languZedekiya.
18 UZedekiya ubeminyaka imashumi mabini anamnye ezelwe, ukuba ngukumkani kwakhe; waba neminyaka elishumi elinamnye engukumkani eYerusalem. Igama lonina belinguHamutali, intombi kaYeremiya waseLibhena.
19 Wenza okubi emehlweni kaYehova, njengako konke awakwenzayo uYehoyakim.
20 Ngokuba ngenxa yomsindo kaYehova kwenzeka oko eYerusalem nakwaYuda, wada wabalahla ebusweni bakhe. UZedekiya wamana egwilika kukumkani waseBhabheli.


text:
Chapter 30
1 Kwafika ilizwi likaYehova kum, lisithi,
2 Nyana womntu, profeta uthi, Itsho iNkosi uYehova ukuthi, Bhombolozani, nithi, Hayi ke, le mini!
3 Ngokuba ikufuphi le mini, ikufuphi imini kaYehova, imini yamafu; iya kuba lixesha leentlanga.
4 Ikrele liya kuyifikela iYiputa; kuya kubakho ukuzibhijabhija kwaKushi, ekuweni kwababuleweyo eYiputa, ithatyathwe intabalala yayo, zichithwe iziseko zayo.
5 AmaKushi, namaPuti, namaLudi, nomxukuxela wonke, namaKubhi, noonyana belizwe lomnqophiso, baya kuwa likrele ndawonye nayo.
6 Utsho uYehova ukuthi, Baya kuwa abaxhasi beYiputa, lihle iqhayiya lamandla ayo. Baya kuthabathela iMigidoli, base eSevene, besiwa likrele kuyo; itsho iNkosi uYehova.
7 KwelamaYiputa koba senkangala phakathi kwamazwe abharhileyo, nemizi yalo ibe phakathi kwemizi engamanxuwa;
8 bazi ukuba ndinguYehova, ekufakeni kwam umlilo eYiputa, baphuke bonke abancedi balo.
9 Ngayo loo mini kuya kuphuma kum abathunywa ngeenqanawa, ukuze bothuse amaKushi akholosileyo, azibhijabhije ngokwawo njengasemini yeYiputa; ngokuba, uyabona, iyeza le nto.
10 Itsho iNkosi uYehova ukuthi, Ndiya kuyiphelisa ingxokolo yeYiputa ngesandla sikaNebhukadenetsare, ukumkani waseBhabheli.
11 Yena enabantu bakhe, abangcangcazelisi basezintlangeni, baya kuziswa ukuba balitshabalalise ilizwe, bayirholele amakrele abo iYiputa, balizalise ilizwe ngababuleweyo.
12 Ndoyomisa imijelo yoMnayile, ndithengise ngelizwe ezandleni zabanobubi, ndilenze kube senkangala ilizwe nenzaliseko yalo, ngezandla zabasemzini; mna Yehova ndithethile.
13 Itsho iNkosi uYehova ukuthi, Ndiya kuzidakisa izigodo, ndiziphelise izithixo ezingento eNofu, kungabi sabakho sikhulu sasezweni laseYiputa, ndingenise ukoyika ezweni laseYiputa.
14 Ndiya kuyenza kube senkangala iPatrosi, ndifake umlilo eTsohan, ndenze izigwebo kwiNo;
15 ndobuthulula ubushushu bam phezu kweSin, inqaba yaseYiputa; ndiyinqumle ingxokolo yaseNo;
16 ndifake umlilo eYiputa. ISin iya kuzibhijabhija izibhijabhije, neNo inqikwe, neNofu ibe nababandezeli emini.
17 Amadodana aseAven nasePibhesete aya kuwa likrele, yona ke loo mizi ithinjwe.
18 ETapanesi iya kuba mnyama imini, ekuzaphuleni kwam khona iidyokhwe zaseYiputa, liphele kuyo iqhayiya lamandla ayo. Amafu aya kuyisibekela, namagxamesi ayo athinjwe;
19 ndenze izigwebo eYiputa; bazi ukuba ndinguYehova.
20 Kwathi ngomnyaka weshumi elinamnye, ngenyanga yokuqala, ngolwesixhenxe enyangeni leyo, kwafika ilizwi likaYehova kum, lisithi,
21 Nyana womntu, ingalo kaFaro ukumkani waseYiputa ndiyaphule; uyabona, ayiyi kubotshwa ukuba ifakwe umhlabelo, ukuba ibotshwe ngezithandelo, ukuba yomelele, ukuba iphathe ikrele.
22 Ngako oko, itsho iNkosi uYehova ukuthi, Yabona, ndimchasile uFaro ukumkani waseYiputa. Ndiya kuzaphula iingalo zakhe, eyomeleleyo kwaneyaphukileyo, ndilivuthulule ikrele esandleni sakhe.
23 Ndowaphangalalisela amaYiputa ezintlangeni, ndiwachithachithe emazweni;
24 ndiya kuzomeleza ke iingalo zokumkani waseBhabheli, ndibeke ikrele lam esandleni sakhe, ndizaphule iingalo zikaFaro, ancwine phambi kwakhe ngoncwino longxwelerhiweyo.
25 Ndiya kuzomeleza iingalo zokumkani waseBhabheli, ziwe iingalo zikaFaro; bazi ukuba ndinguYehova, ekulibekeni kwam ikrele esandleni sokumkani waseBhabheli, alolulele phezu kwelizwe laseYiputa.
26 Ndowaphangalalisela amaYiputa ezintlangeni, ndiwachithachithe emazweni; bazi ukuba ndinguYehova.


text:
Chapter 3
1 Bonani uthando olungaka asenzele lona uYise, olu lokuba sibizwe ngokuba singabantwana bakaThixo. Ngenxa yoko ihlabathi alisazi thina, ngokuba lingamazanga yena.
2 Zintanda, ngoku singabantwana bakaThixo. Akukabonakali ke into esiya kuba yiyo; ke siyazi ukuba, xa athe wabonakala, sofana naye; ngokuba siya kumbona njengoko anjalo.
3 Bonke abanalo eli themba kuye, bazenza nyulu, njengokuba yena enyulu.
4 Bonke abasenzayo isono benza okuchasene nomthetho; sona isono sikukuchasana nomthetho.
5 Niyazi ke ukuba yena wabonakaliswa, ukuze azithwale azisuse izono zethu; kananjalo akukho sono kuye.
6 Bonke abahlala kuye aboni; bonke abonayo abambonanga, abamazanga nokumazi.
7 Bantwanana, makungabikho namnye unikhohlisayo; lowo ubenzayo ubulungisa lilungisa, njengokuba yena elilungisa.
8 Lowo usenzayo isono ungokaMtyholi; ngokuba uMtyholi wone kwasekuqalekeni. Wabonakaliselwa oku uNyana kaThixo, ukuze ayichithe imisebenzi kaMtyholi.
9 Bonke abazelwe nguThixo abenzi sono, ngokuba imbewu yakhe ihleli kubo; kananjalo abanakona, ngokuba bezelwe nguThixo.
10 Babonakala ngaloo nto abantwana bakaThixo, nabantwana bakaMtyholi. Bonke abangenzi bulungisa abangabakaThixo, nalowo ungamthandiyo umzalwana wakhe.
11 Ngokuba le yintshumayelo enayivayo kwasekuqalekeni, ukuba sithandane;
12 singabi njengoKayin, obengowongendawo, wambulala umninawa wakhe. Wambulalelani na? Ngokuba imisebenzi yakhe ibingendawo, ke yona eyomninawa wakhe ibinobulungisa.
13 Musani ukumangaliswa, bazalwana bam, ukuba ihlabathi linithiyile.
14 Thina siyazi ukuba sidlule ekufeni, sangena ebomini, ngokuba sibathanda abazalwana. Lowo ungamthandiyo umzalwana uhleli ekufeni.
15 Lowo umthiyileyo umzalwana wakhe usisibulala-mntu; niyazi ukuba akukho sibulala-mntu sinobomi bungunaphakade buhleliyo kuso.
16 Ngale nto silwazile uthando, kuba yena wasincamela ubomi bakhe; nathi ke sifanele ukubancamela abazalwana ubomi bethu.
17 Osukuba ke enayo impilo yeli hlabathi, aze ambone umzalwana wakhe eswele, azivalele iimfesane zakhe kuye, luthini na ukuhlala uthando lukaThixo ngaphakathi kwakhe?
18 Bantwanana bam, masingathandi ngazwi nangamlomo; masithande ngezenzo nangenyaniso.
19 Siyazi ngale nto ke ukuba singabenyaniso; siya kuzileleza iintliziyo zethu phambi kwakhe.
20 Ngokuba ukuba intliziyo yethu iyasigweba, uThixo mkhulu kunentliziyo yethu, ezazi izinto zonke.
21 Zintanda, ukuba intliziyo yethu ayisigwebi, sinokungafihlisi kuye uThixo;
22 nesithi sikucele siyakwamkela kuye, ngokuba imithetho yakhe siyigcina, sizenze izinto ezikholekileyo emehlweni akhe.
23 Nguwo lo umthetho wakhe, ukuba sikholwe ligama lonyana wakhe, uYesu Kristu, sithandane njengoko wasiwiselayo umthetho.
24 Lowo uyigcinayo imithetho yakhe uhleli kuye, naye uhleli kulowo. Sazi ngale nto ke, ukuba uhleli kuthi ngoMoya lo wasinikayo.


text:
INQAKU ELINGUMXHOLO | UKWENZA IKHAYA LIBE NOXOLO
Indlela Yokwenza Uxolo Entsatsheni
NGABA ucinga ukuba iBhayibhile inganceda ekwenzeni uxolo ekhayeni? Khawuthelekise oko iBhayibhile ithi kuluncedo kunye noko kuye kwathethwa ngabantu ekuye kwadliwan’ indlebe nabo. Qwalasela izinto ezinokukunceda uphephe ingxabano, ugcin’ uxolo uze ugcine umanyano lwentsapho.
IMIGAQO YEBHAYIBHILE EBANGELA UXOLO
ZIFUNDISE UKUBONA IZINTO EZINTLE KWABANYE.
“Ningenzi nanye into ngokusukuzana okanye ngokuzigwagwisa, kodwa ngokuthobeka kwengqondo, nibagqala abanye njengabongamileyo kunani, ninyamekela, kungekuphela nje izilangazelelo zobuqu, kodwa kwanezilangazelelo zabanye.”—Filipi 2:3, 4.
“Siphawule ukuba kufuneka ujonge iqabane lakho njengelibaluleke ngaphezu kwakho nabanye.”—C. P., oneminyaka eyi-19 etshatile.
PHULAPHULA KAKUHLE.
“Qhubeka ubakhumbuza . . . bangabi ngabathanda ukulwa, babe ngabanengqiqo, bebonisa ubulali kubantu bonke.”—Tito 3:1, 2.
“Ukungavisisani kunokuphetshwa xa singaphenduli ngelizwi elirhabaxa. Kubalulekile ukuphulaphula ngaphandle kokugweba size siyihlonele imbono yomnye nokuba asivumelani nayo.”—P. P., oneminyaka eyi-20 etshatile.
ZAMA UKUBA NOMONDE NOBULALI.
“Ngomonde umphathi uyacengeka, yaye ngolwimi olunobulali unokwaphula ithambo.”—IMizekeliso 25:15.
“Iingxabano ziya kuhlala zikho kodwa kuxhomekeka kwinto esiyenzayo xa sixabana. Thina nje sifanele, sibe nomonde. Xa sinawo, siye siphawule ukuba izinto ziyalunga.”—G. A., oneminyaka eyi-27 etshatile.
UNGAZE UBHENELE KUMAZWI AHLABAYO.
“Lahlani konke, ingqumbo, umsindo, ububi, yaye makungaphumi ntetho itshabhisayo, nantetho ingamanyala emlonyeni wenu.”—Kolose 3:8.
“Ndiyayithanda indlela umyeni wam akwazi ngayo ukuwubamba umsindo wakhe. Uhlala ezolile yaye akasoze andingxolise okanye andithuke.”—B. D., oneminyaka eyi-20 etshatile.
KULUNGELE UKUXOLELA NOKULUNGISA INGXABANO NGOKUKHAWULEZA.
“Qhubekani ninyamezelana yaye nixolelana ngesisa ukuba nabani na unesizathu sokukhalazela omnye.”—Kolose 3:13.
“Xa unestres akusoloko kulula ukuhlala uzolile, ngenxa yoko usenokuthetha okanye wenze izinto ezinokulikhathaza iqabane lakho. Ngamaxesha anjalo, kuhle ukuxolela kuba ukuze umtshato uphumelele, umele uxolele.”—A. B., oneminyaka eyi-34 etshatile.
ZIQHELISE UKUBAPHA NOKUBACINGELA ABANYE.
“Ziqheliseni ukupha, yaye abantu baya kunipha. . . . Kuba ngomlinganiselo enilinganisela ngawo, baya kunilinganisela kwangawo nani.”—Luka 6:38.
“Umyeni wam uyayazi into endivuyisayo kwaye uhlala esenza izinto endizithandayo ndingacinganga. Nam ndihlala ndicinga indlela endinokumvuyisa ngayo. Loo nto ibangela ukuba sihlale sonwabile yaye sihleka.”—H. K., oneminyaka eyi-44 etshatile.
QHUBEKA UBANGELA UXOLO EKHAYA
UVukani! uye wadlan’ indlebe namanye amalungu entsapho aphakathi kwezigidi zabantu eziye zancedwa yiBhayibhile ukuze zikhulise iimpawu ezibangela uxolo ekhayeni. * Nangona abanye kwintsapho yabo bengafuni ukwenza uxolo, baye bafumanisa ukuba kuluncedo ukuba noxolo kuba iBhayibhile ithembisa oku: “Abo baceba uxolo banemihlali.”—IMizekeliso 12:20.
^ isiqe. 24 Ukuze ufumane inkcazelo engakumbi ngendlela yokwenza intsapho yonwabe, funda isahluko 14 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova kwaye ifumaneka naku-www.jw.org/xh. Jonga phantsi komxholo othi IIMFUNDISO ZEBHAYIBHILE > UKUNCEDA INTSAPHO.


text:
ICANDELO 16
UMesiya Uyafika
UYehova ubonisa ukuba uYesu waseNazarete unguMesiya owathenjiswayo
NGABA uYehova wayeza kubanceda abantu bakwazi ukumbona uMesiya othenjisiweyo? Wenjenjalo. Cinga nje ngoko wakwenzayo. Kwakusekudlule phantse iinkulungwane ezine emva kokuba iZibhalo zesiHebhere zigqityiwe ukubhalwa. Kwisixeko saseNazarete, kumantla eGalili, ibhinqa eliselula uMariya latyelelwa ngumntu elingazange limlindele. Kwafika kulo ingelosi uGabriyeli yalixelela ukuba uThixo wayeza kusebenzisa amandla akhe, umoya oyingcwele ukuze lizale unyana nangona lalingazani nandoda. Lo nyana wayeza kuba nguKumkani othenjisiweyo, nowayeza kulawula ngonaphakade. Lo mntwana nguNyana kaThixo owayephila ezulwini, ekwakuza kufuduselwa ubomi bakhe kwisibeleko sikaMariya.
Ngokuthobeka, uMariya wasamkela eso sabelo sikhethekileyo. Umchweli ogama linguYosefu awayeza kutshata naye, wamtshata emva kokuba uThixo ethumele ingelosi ukuze imqinisekise ukuba nguThixo owayebangele ukukhulelwa kukaMariya. Kuthekani ke ngesiprofeto esithi uMesiya wayeza kuzalelwa eBhetelehem? (Mika 5:2) Loo dolophana yayikumgama oziikhilomitha ezili-140 ukusuka eNazarete.
Umlawuli waseRoma wakhupha umyalelo wokuba kubalwe abantu. Lo myalelo wawusithi abantu bamele baye kubhalisa kwiidolophu abazalelwa kuzo. Kuyabonakala ukuba uYosefu noMariya babezalelwe eBhetelehem, ngoko uYosefu wathabatha umfazi wakhe okhulelweyo baya apho. (Luka 2:3) UMariya wabelekela esitalini, waza olo sana walulalisa emkhumbini. Emva koko uThixo wathumela iingelosi ezininzi ukuze zixelele iqela labelusi elalisalusa ecaleni kweenduli ukuba usana olusandul’ ukuzalwa nguMesiya othenjisiweyo, okanye uKristu.
Kamva nabanye bangqina ukuba uYesu nguMesiya othenjisiweyo. Umprofeti uIsaya wayethe kwakuza kubakho umntu oza kulungisa indlela yomsebenzi obalulekileyo kaMesiya. (Isaya 40:3) Loo mntu yaba nguYohane uMbhaptizi. Xa wabona uYesu wathi: “Yabonani, iMvana kaThixo esusa isono sehlabathi!” Bengaphozisanga maseko, abanye abafundi bakaYohane balandela uYesu. Omnye wabo wathi: “Simfumene uMesiya.”—Yohane 1:29, 36, 41.
Kwabakho nobunye ubungqina obungakumbi. Xa uYohane wabhaptiza uYesu, uYehova wathetha esemazulwini. Ngomoya wakhe oyingcwele, wamisela uYesu njengoMesiya waza wathi: “Lo nguNyana wam, oyintanda, endikholisiweyo nguye.” (Mateyu 3:16, 17) UMesiya ekudala ethenjisiwe wada wafika!
Kwenzeka nini oku? Ngowama-29 C.E., kanye ekupheleni kweminyaka engama-483 eyayixelwe nguDaniyeli. Obu bobunye kubungqina obuninzi bokuba uYesu unguMesiya, okanye uKristu. Noko ke, sisiphi isigidimi awayeza kusishumayela emhlabeni?
—Oku kusekelwe kuMateyu isahluko 1 ukusa kwesesi-3; kuMarko isahluko 1; kuLuka isahluko 2; kuYohane isahluko 1.


text:
Chapter 36
1 Abantu belizwe bathabatha uYehowahazi, unyana kaYosiya, bamenza ukumkani esikhundleni sikayise eYerusalem.
2 UYehowahazi ubeminyaka imashumi mabini anamithathu ezelwe, ukuba ngukumkani kwakhe; waba neenyanga ezintathu engukumkani eYerusalem.
3 Ukumkani waseYiputa wamguzula eYerusalem, walihlawulisa ilizwe ikhulu leetalente zesilivere netalente yegolide.
4 Ukumkani waseYiputa wamenza uEliyakim, umkhuluwa wakhe, ukuba abe ngukumkani kwaYuda neYerusalem, waliguqula igama lakhe laba nguYehoyakim. UNeko wamthabatha uYehowahazi, umninawa wakhe, wamsa eYiputa.
5 UYehoyakim ubeminyaka imashumi mabini anamihlanu ezelwe, ukuba ngukumkani kwakhe; waba neminyaka elishumi elinamnye engukumkani eYerusalem. Wenza okubi emehlweni kaYehova uThixo wakhe.
6 Wenyuka uNebhukadenetsare, ukumkani waseBhabheli, wameyisa, wamkhonkxa ngamakhamandela obhedu, ukuba amse eBhabheli.
7 UNebhukadenetsare wayisa inxenye yempahla yendlu kaYehova eBhabheli, wayibeka etempileni yakhe eBhabheli.
8 Ezinye izinto zikaYehoyakim, namasikizi akhe awawenzayo, nokwafumanekayo kukuye, nanko kubhaliwe encwadini yookumkani bakwaSirayeli nabakwaYuda. Waba ngukumkani uYehoyakin, unyana wakhe, esikhundleni sakhe.
9 UYehoyakin ubeminyaka isibhozo ezelwe, ukuba ngukumkani kwakhe; waba neenyanga ezintathu ezineentsuku ezilishumi engukumkani eYerusalem; wenza okubi phambi koYehova.
10 Ekuveleni komnyaka, ukumkani uNebhukadenetsare wathumela wamzisa eBhabheli, kunye neempahla ezinqwenelekayo zendlu kaYehova; wenza uZedekiya, umninawa wakhe, ukuba abe ngukumkani kwaYuda naseYerusalem.
11 UZedekiya ubeminyaka imashumi mabini anamnye ezelwe, ukuba ngukumkani kwakhe; waba neminyaka elishumi elinamnye engukumkani eYerusalem.
12 Wenza okubi phambi koYehova uThixo wakhe, akazithoba ebusweni bukaYeremiya umprofeti, obethetha okwasemlonyeni kaYehova.
13 Kananjalo wagwilika kukumkani, kuNebhukadenetsare, obemfungise uThixo; waba ngontamo ilukuni, wayenza ingqoshomba intliziyo yakhe, ukuze angabuyeli kuYehova, uThixo wakwaSirayeli.
14 Kananjalo bonke abathetheli bababingeleli nabantu bandisa ukwenza ubumenemene ngokwamasikizi onke eentlanga; bayenza inqambi indlu kaYehova, awayingcwalisayo eYerusalem.
15 UYehova, uThixo wooyise, wathumela kubo ngabathunywa bakhe, wanyameka ukuthumela; ngokuba wayenemfesane ngabantu bakhe, nekhaya lakhe.
16 Baye bebagculela abathunywa bakaThixo, bewadela amazwi akhe, bebagxeka abaprofeti bakhe, bada benyuka ubushushu bukaYehova, beza kubantu bakhe, kwada akwabakho mpilo.
17 Wabanyusela ukumkani wamaKaledi; wawabulala amadodana abo ngekrele endlwini yabo engcwele, akaconga ndodana nantombi, nandoda inkulu naxhego; bonke wabanikela esandleni sakhe.
18 Zonke iimpahla zendlu kaThixo, ezinkulu nezincinane, nobuncwane bendlu kaYehova, nobuncwane bokumkani, nobabathetheli bakhe, zonke ezo zinto wazisa eBhabheli.
19 Bayitshisa indlu kaThixo, baludiliza udonga lwaseYerusalem, bawatshisa ngomlilo onke amabhotwe ayo; bazitshabalalisa zonke iimpahla zayo ezinqwenelekayo.
20 Wabafudusela eBhabheli abasindileyo ekreleni; baba ngabakhonzi kuye nakoonyana bakhe, bada bangena ubukumkani bamaPersi;
21 ukuba lizaliseke ilizwi likaYehova ngomlomo kaYeremiya, lide ilizwe lanele ziisabatha zalo; ngayo yonke imihla yokuba senkangala kwalo, laphumla, ukuba kuzaliswe iminyaka emashumi asixhenxe.
22 Ke kaloku ngowokuqala umnyaka kaKoreshi, ukumkani wasePersi, ukuze kuzaliseke ilizwi likaYehova ngomlomo kaYeremiya, uYehova wawuxhokonxa umoya kaKoreshi ukumkani wasePersi, wahambisa izwi ebukumkanini bakhe bonke, walibhala esithi,
23 Utsho uKoreshi ukumkani wasePersi ukuthi, Zonke izikumkani zehlabathi uzinike mna uYehova, uThixo wamazulu. Yena undiyalele ukuba ndimakhele indlu eYerusalem ekwaYuda. Ubani ophakathi kwenu ebantwini bakhe bonke, uYehova uThixo wakhe makabe naye, anyuke.


text:
Chapter 8
1 Kumongameli: ngolwaseGati. Umhobe kaDavide. Yehova, Nkosi yethu, Hayi, ubungangamsha begama lakho ehlabathini lonke! Wena uwambathise amazulu ngendili yakho.
2 Emlonyeni wabantwana nabanyayo useke amandla, Ngenxa yababandezeli bakho, Ukuze udambise utshaba nophindezelayo.
3 Xa ndilikhangelayo izulu lakho, umsebenzi weminwe yakho, Inyanga neenkwenkwezi ozimisileyo:
4 Uyintoni na umntu lo, le nto umkhumbulelayo? Unyana womntu, le nto umvelelayo?
5 Umsilelise kancinane ebuThixweni, Wamthi jize ngobuqaqawuli nangobungangamela.
6 Umphathise ubukhosi phezu kwemisebenzi yezandla zakho, Zonke izinto uzibeke phantsi kweenyawo zakhe:
7 Impahla emfutshane, neenkomo zonke ziphelele, Kwaneenyamakazi zonke;
8 Iintaka zezulu, neentlanzi zolwandle, Into ehamba ngeendlela zolwandle.
9 Yehova, Nkosi yethu, Hayi, ubungangamsha begama lakho ehlabathini lonke!


text:
Ron Paul Yokubhalisa Bitcoin
Owayesakuba States Republican Ron UPawulos uthi zonke bitcoin njengendlela lwemali, logama nje yonke into elawula, asethi virtual kusemthethweni.
Owayesakuba Republican States evela eTexas kutshanje wamkhumbuza CNN xa Congress, waqalisa umthetho ukuvumela iimali ezikhuphisanayo kuba ayithiyileyo inkqubo yangoku.
", Lisikizi kum inkqubo esinalo. Ezi abaqashi esemthethweni kwi Reserve Federal. Eso misstep enkulu kunye ingxaki enkulu. Ngoko ke abantu kufuneka babe nelungelo lokukhetha,"I Newsmax Insider uthi.
"Benza ekuqaleni xa imali waqalisa. Amfunqula igolide nesilivere. Kwaye urhulumente sele kusetyenziswa afeketha ukuba standard yaye yayiphethwe ngayo. Yaza yayitshabalalisa kweli lizwe,"Wathi ke uPawulos.
"Ndifuna ngokusemthethweni bonke abo iinketho kwaye yintoni abantu bafuna ukusebenzisa njengemali. Kodwa akukho ubuqhetseba. Awukwazi ubuqhophololo,"I Texas Libertarian waxelela CNN kaThixo Michael Smerconish.
Ron UPawulos gqirha, umbhali, kwaye zangaphambili States Republican. UPawulos lixesha-ezimbini Republican umgqatswa lukamongameli, kunye umtyunjwa kamongameli le Libertarian Party kwi 1988 U.S. ngokhetho.
ViaBTC lokuvala yemarike yayo zeekhontrakthi zemigodi
Chinese pool bitcoin imigodi ViaBTC ubhengeze ukuba iya kuvalwa yentengiso yayo zeekhontrakthi zemigodi kule veki, intshukumo enokuthi kuza phakathi iingxelo ezintsha ukuvalwa ngabasemagunyeni kweli lizwe.
In a Jan. 8 mazwi, ViaBTC wathi angavala phantsi imarike - apho abasebenzisi ezingathenga izivumelwano ilungelo ukuba kukho imali ethile amandla hashing (kunye Ukubhatalwa cryptocurrency ezinxulumene) - is uJan. 10. Isizathu: inkampani efuna ukwenza “ukulawula ukuqashisela kunye nokukhusela umdla abatyali-mali yethu.”
“Nceda uwagqiba yorhwebo contract yakho imigodi ilifu ASAP. Enkosi nonke ngenkxaso yenu,” ViaBTC wongezelela.
ViaBTC okokuqala inkonzo zezimbiwa ilifu ngoNovemba 2016.
Masixole iza iinyanga emva ViaBTC cima cryptocurrency kwananwe ngayo ukuphendula wokulwa ngabasemagunyeni Chinese kwi ecosystem irandi lizwe, wenqubo eyaqala nje emva ekuqaleni 2016. Amagosa lafudukela thintela ukusetyenziswa iminikelo kokuqala lwemali (ICOs) ku September.
Kodwa nangona kungekho nto ibonisa ngokucacileyo ukuba iziganeko ezibini uhlobene, isaziso yakutshanje kulandela iingxelo ezintsha ukuba amagosa e-China bafuna ngokucima okuthe imisebenzi yemigodi bitcoin yasekhaya.
Ngokutsho amaxwebhu kusasazwa phezu veki kwaye kunganxulunyaniswa Ukukhokela Group of Internet Financial Engozini eyodwa, komlawuli Chinese, amagosa ufuna yokunqanda inkxaso mgodi bendawo, imema amanyathelo malunga namandla kunye nomhlaba nokusetyenziswa. Omnye amaxwebhu bacela ukuba amagosa ukulungiselela izicwangciso ukuba inkqubo enjalo ngomhla we-10.
Ummeli ovela ofisi Xinjiang-Arhente baqinisekisa ukuchana amaxwebhu ukuba zwi kodwa wanqaba ukuba siphawule.
Njengoko kucaciswa ngokubhekele Bloomberg, mgodini e China zitshintshela impembelelo yabo kude lizwe, loya iindawo ezintsha eYurophu nakuMntla Melika. Inkonzo ndaba ingxelo ukuba amagosa e-China ufuna wokubeka i “ehlelekile” zivalwe ze-ikhosistim kwemigodi.
Blockchain News 8 EyoMqungu 2018
izithuba ezisondeleyo:
Metatron ikhupha cr ...
Yintoni ifolokhwe? T ...
Blockchain ETFs laun ...


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi | INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
4 Yabuya ke ingelosi eyayithetha nam yaza yandivusa, njengomntu ovuswa ebuthongweni.+
2 Yandula ke yathi kum: “Ubona ntoni na?”+
Ndathi ke: “Ndiye ndabona, yaye, khangela! isiphatho sezibane, sonke siyigolide,+ sinesitya phezu kwaso. Nezibane zaso ezisixhenxe zikuso, zisixhenxe;+ kwaye izibane eziphezu kwaso zinemibhobho esixhenxe.
3 Yaye ecaleni kwaso kukho iminquma emibini,+ omnye ungasekunene kwesitya omnye ungasekhohlo.”
4 Ngoko ndaphendula ndaza ndatsho kwingelosi eyayithetha nam, ukuthi: “Zithetha ntoni na ezi zinto, nkosi yam?”+
5 Ngoko ingelosi eyayithetha nam yaphendula yaza yathi kum: “Ngaba ngokwenene akwazi na ukuba zithetha ntoni ezi zinto?”
Nam ke ndathi: “Hayi, nkosi yam.”+
6 Ngako oko yaphendula yaza yathi kum: “Lilo eli ilizwi likaYehova kuZerubhabheli, lisithi, ‘“Akungamkhosi wamajoni,+ kungengamandla,+ kodwa kungomoya wam,”+ utsho uYehova wemikhosi.
7 Ungubani na wena, ntabandini inkulu?+ Phambi koZerubhabheli+ uya kuba ngumhlaba othe tyaba. Yaye ngokuqinisekileyo uya kuvelisa ilitye eliyintloko.+ Kuya kukhwazwa kulo+ kuthiwe: “Hayi indlela elinomtsalane ngayo! Hayi indlela elinomtsalane ngayo!”’”+
8 Laqhubeka lifika kum ilizwi likaYehova, lisithi:
9 “Zona kanye izandla zikaZerubhabheli zibeke isiseko sale ndlu,+ yaye izandla zakhe ziya kuyigqiba.+ Kuya kufuneka ke wazi ukuba uYehova wemikhosi undithumile kuni.+
10 Kuba ngubani na oyideleleyo imini yezinto ezincinane?+ Kwaye ngokuqinisekileyo baya kuba nemihlali+ baze bayibone ilothe yokulinganisa esandleni sikaZerubhabheli. Ezi zisixhenxe ngamehlo kaYehova.+ Asingasinga emhlabeni wonke.”+
11 Ndaphendula ke ndaza ndathi kuyo: “Ithetha ntoni na le minquma mibini kwicala lasekunene lesiphatho sezibane nakwicala laso elingasekhohlo?”+
12 Ndaphendula ke isihlandlo sesibini ndaza ndathi kuyo: “Zithetha ntoni na ezi nyanda zimbini zamasetyana eminquma ezo, ngemibhobho emibini yegolide, zithulula ngaphakathi kwazo ulwelo lwegolide?”
13 Ngoko yathi kum: “Ngaba ngokwenene akwazi na ukuba zithetha ntoni ezi zinto?”
Ndaza ke mna ndathi: “Hayi, nkosi yam.”+
14 Ngako oko yathi: “Aba ngababini abathanjisiweyo+ abema ecaleni kweNkosi yomhlaba uphela.”+
Yithumele
Yithumele
INGUQULELO YEHLABATHI ELITSHA YEZIBHALO EZINGCWELE
Zekariya 4
IsiXhosa
Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba Ukungcakaza Sisono?
Impendulo esuka eBhayibhileni
Nangona iBhayibhile ingathethi ngokweenkcukacha ngokungcakaza, sinokuzigqibela ngokusuka kwimigaqo yeBhayibhile ukuba kusisono.—Efese 5:17. *
Ukungcakaza kwenziwa kukunyoluka, nto leyo ayithiyileyo uThixo. (1 Korinte 6:9, 10; Efese 5:3, 5) Abantu abangcakazayo baba nethemba lokufumana imali eziinyembezi zabanye, kodwa iBhayibhile iyakwalela ukufuna izinto zabanye.—Eksodus 20:17; Roma 7:7; 13:9, 10.
Nkqu nokungcakaza ngemali encinci kunokuvusa umnqweno ombi wokuthanda imali.—1 Timoti 6:9, 10.
Abantu abangcakazayo badla ngokuthembela kwimilingo okanye ithamsanqa. Noko ke, uThixo ukujonga njengokunqula izithixo oko, nto leyo eyahluke mpela kunqulo lwakhe.—Isaya 65:11.
Endaweni yokukhuthaza ukufumana into ongayisebenzelanga, iBhayibhile ikhuthaza ukusebenza nzima. (INtshumayeli 2:24; Efese 4:28) Abo balandela icebiso leBhayibhile ‘banokutya ukutya abazizuzele ngokwabo.’—2 Tesalonika 3:10, 12.
Ukungcakaza kunokuvusa umoya ombi wokhuphiswano, nto leyo eyalelwayo yiBhayibhile.—Galati 5:26.
^ isiqe. 3 Ukungcakaza kuchazwa eBhayibhileni xa kuthethwa ngamajoni amaRoma awenza amaqashiso, okanye angcakaza kuba efuna iimpahla zikaYesu.—Mateyu 27:35; Yohane 19:23, 24.


text:
ISAHLUKO 29
‘Ukwazi Uthando LukaKristu’
1-3. (a) Yintoni eyashukumisela uYesu ekubeni afune ukufana noYise? (b) Ziziphi iinkalo zothando lukaYesu esiza kuzihlolisisa?
NGABA wakha wayibona inkwenkwana ezama ukufana noyise? Le nkwenkwana isenokulinganisa indlela uyise ahamba ngayo, athetha ngayo, okanye enza ngayo izinto. Ekuhambeni kwexesha, le nkwenkwana isenokude ilinganise nemilinganiselo kayise yokuziphatha neyokomoya. Ewe, uthando noxabiso analo unyana ngoyise onothando lushukumisela inkwenkwana ukuba ifune ukufana naye.
2 Kuthekani ngolwalamano oluphakathi kukaYesu noYise wasemazulwini? UYesu wathi ngesinye isihlandlo: “Ndiyamthanda uBawo.” (Yohane 14:31) Akukho bani unokumthanda uYehova ngaphezu kwalo Nyana wakhe, owayekunye noYise ithuba elide ngaphambi kokubakho kwazo naziphi na ezinye izidalwa. Olo thando lwashukumisela lo Nyana ozinikeleyo ekubeni afune ukufana noYise.—Yohane 14:9.
3 Kwizahluko ezingaphambili zale ncwadi, sixubushe ngendlela uYesu awamxelisa ngokugqibelele ngayo uYehova ekusebenziseni kwakhe amandla, okusesikweni nobulumko. Kodwa, uYesu walubonakalisa njani uthando lukaYise? Makhe sihlolisise iinkalo ezintathu zothando lukaYesu—umoya wakhe wokuzincama, imfesane yakhe yothando, nokukulungela kwakhe ukuxolela.
“Akukho Bani Unothando Olukhulu Kunolu”
4. UYesu wawumisela njani owona mzekelo ubalaseleyo ebantwini wothando lokuzincama?
4 UYesu wamisela umzekelo obalaseleyo wothando lokuzincama. Ukuzincama kubandakanya ukubeka ngokungazingci iintswelo nezilangazelelo zabanye kuqala kunezakho. UYesu walubonisa njani uthando olunjalo? Yena ngokwakhe wachaza wathi: “Akukho bani unothando olukhulu kunolu, lokuba uthile anikezele umphefumlo wakhe ngenxa yabahlobo bakhe.” (Yohane 15:13) UYesu wabunikela ngokuzithandela ubomi bakhe obufezekileyo ngenxa yethu. Olo yayilolona thando lukhulu lwakha lwabonakaliswa nguye nawuphi na umntu. Kodwa uYesu wabonisa uthando lokuzincama nangezinye iindlela.
5. Kutheni ukushiya amazulu koNyana kaThixo okuphela kwamzeleyo kwakusisenzo sokuzincama sothando?
5 Ngethuba lokuphila kwakhe ngaphambi kokuba ngumntu, uNyana kaThixo okuphela kwamzeleyo wayenesigxina esibalaseleyo nesiphakamileyo emazulwini. Wayenolwalamano olusenyongweni kunye noYehova nenkitha yezidalwa zomoya. Phezu kwazo nje ezi ngenelo zobuqu, lo Nyana othandekayo “waziqongqotha waza wathabatha ubume bekhoboka, wafana nabantu.” (Filipi 2:7) Wavuma ngokuzithandela ukuphila phakathi kwabantu abanesono kwihlabathi ‘elisemandleni ongendawo.’ (1 Yohane 5:19) Ngaba yayingekokuzincama kothando na oko kwenziwa nguNyana kaThixo?
6, 7. (a) UYesu walubonisa ngaziphi iindlela uthando lokuzincama ebudeni bobulungiseleli bakhe basemhlabeni? (b) Nguwuphi umzekelo ochukumisayo wothando lokungazingci obhalwe kuYohane 19:25-27?
6 Kubo bonke ubulungiseleli bakhe basemhlabeni, uYesu wabonisa uthando lokuzincama ngeendlela ezahlukahlukeneyo. Wayengazingci ngokupheleleyo. Ngangendlela awayezinikele ngayo kubulungiseleli wada wancama nobomi obutofotofo obuqhelekileyo ebantwini. Wathi: “Iimpungutye zinemingxuma neentaka zezulu zineendlwana, kodwa yena uNyana womntu akanayo nendawo le yokufaka intloko.” (Mateyu 8:20) Njengoko wayengumchweli onobuchule, uYesu wayesenokuzipha ixesha lokuzakhela ikhaya elitofotofo okanye enze ifanitshala entle aze ayithengise ukuze abe nemali eninzi. Kodwa akazange asebenzise ubuchule bakhe ukuze azuze izinto eziphathekayo.
7 Umzekelo ochukumisa ngokwenene wothando lokuzincama lukaYesu ubhalwe kuYohane 19:25-27. Khawucinge nje indlela emele ukuba yayixakeke ngayo ingqondo nentliziyo kaYesu ngemva kwemini yokufa kwakhe. Njengoko wayengcungcutheka esibondeni, wayexhalabile ngabafundi bakhe, ngomsebenzi wokushumayela, yaye ingakumbi ngokugcina kwakhe ingqibelelo nendlela oko okwakuya kulichaphazela ngayo igama likaYise. Eneneni, lonke ikamva loluntu lalisemagxeni akhe! Ukanti, kwimizuzu ephambi kokufa kwakhe, uYesu wabonisa inkathalo ngonina, uMariya, ekucacileyo ukuba wayengumhlolokazi ngelo xesha. UYesu wacela umpostile uYohane ukuba amnyamekele uMariya njengonina, yaye emva koko loo mpostile wamhlalisa ekhayeni lakhe uMariya. Ngaloo ndlela uYesu wenza ilungiselelo lokuba unina anyanyekelwe ngokwenyama nangokomoya. Enjani yona ukuhlab’ umxhelo indlela awalubonakalisa ngayo uthando lokungazingci!
‘Waba Nosizi’
8. Iyintoni intsingiselo yegama lesiGrike elisetyenziswe eBhayibhileni ukuchaza imfesane kaYesu?
8 NjengoYise, uYesu wayenemfesane. IZibhalo zichaza ukuba uYesu wayebanceda abo babandezelekileyo ngenxa yokuba wayenovelwano ngabo. Ekuchazeni imfesane kaYesu, iBhayibhile isebenzisa igama lesiGrike eliguqulelwe ngokuthi ‘waba nosizi.’ Omnye umphengululi uthi: “Eli gama lichaza . . . imvakalelo enzulu umntu aba nayo. Lelona gama lesiGrike liyigxininisa ngamandla imvakalelo yokuba nemfesane.” Makhe sihlolisise iimeko ezimbalwa awathi kuzo uYesu wenza okuthile ngokuqhutywa yimfesane enzulu.
9, 10. (a) Ziziphi iimeko ezabangela ukuba uYesu nabapostile bakhe bafune indawo ezolileyo? (b) Xa isihlwele samphazamisa eza kuphumla, wasabela njani uYesu, yaye ngoba?
9 Washukunyiselwa ukuba anyamekele iintswelo zokomoya. Ingxelo ekuMarko 6:30-34 ibonisa into eyamshukumisa ngokuyintloko uYesu ukuba abe nosizi. Khawube nomfanekiso-ngqondweni wako oko. Abapostile babenemincili, kuba babesanda kugqiba ukhenketho olukhulu lokushumayela. Babuyela kuYesu baza ngochulumanco bamchazela konke abakubonileyo nabakuvileyo. Kodwa kwafika isihlwele esikhulu, engekafumani nethuba lokutya uYesu nabapostile bakhe. Njengoko wayesoloko eziphaphele iintswelo zabapostile bakhe, uYesu waphawula ukuba babediniwe. Wathi kubo: “Yizani, nedwa kwindawo engasese, niphumle kancinane.” Bakhwela isikhephe, bawelela ngaphesheya kommandla ongasentla woLwandle lwaseGalili kwindawo ezolileyo. Kodwa isihlwele sababona ukumka kwabo. Abanye beva ngokumka kwabo. Bonke babaleka banyukela ngaselunxwemeni besiya ngasemantla olwandle baza bafika kwelinye icala ngaphambi kwesikhephe eso!
10 Ngaba uYesu wacaphuka ngenxa yoku kuphazanyiswa kwakhe eziphumlele? Unotshe! Intliziyo yakhe yachukumiseka akuwabona loo mawakawaka ezihlwele, ethe xhonxosholo apho emlindile. UMarko wabhala wathi: “Wabona isihlwele esikhulu, kodwa wasisizela, ngenxa yokuba sasinjengezimvu ezingenamalusi. Yaye wasifundisa izinto ezininzi.” UYesu wayibona intswelo yaba bantu yokomoya. Babefana nezimvu ezibhadulayo, ezingenamalusi wakuzikhokela okanye wakuzikhusela. UYesu wayesazi ukuba abantu abaqhelekileyo babetyeshelwe ziinkokeli zonqulo ezingakhathaliyo, ezazifanele ukuba zibe ngabalusi abanenkathalo. (Yohane 7:47-49) Wabasizela aba bantu, ngoko waqalisa ukubafundisa “ngobukumkani bukaThixo.” (Luka 9:11) Phawula ukuba uYesu wabasizela aba bantu ngaphambi kokuba abone indlela ababeza kusabela ngayo koko wayeza kubafundisa kona. Ngamany’ amazwi, imfesane yakhe yothando, yayingabangelwa yindlela isihlwele esasabela ngayo emva kokusifundisa kwakhe, kunoko yiyo eyamshukumisela ekubeni asifundise.
11, 12. (a) Babejongwa njani abantu abaneqhenqa ngamaxesha okubhalwa kweBhayibhile, kodwa wasabela njani uYesu xa kweza kuye umntu “ozele liqhenqa”? (b) Umele ukuba wavakalelwa njani umntu oneqhenqa kukuchukunyiswa nguYesu, yaye amava omnye ugqirha akukhanyisa njani oku?
11 Washukunyiselwa ukuba aphelise ukubandezeleka. Abantu ababeneziphene ezahlukahlukeneyo baphawula ukuba uYesu wayenemfesane, ngoko batsaleleka kuye. Oku kwabonakala ngokukhethekileyo xa uYesu wayelandelwa sisihlwele kwaza kweza kuye umntu “ozele liqhenqa.” (Luka 5:12) Ngamaxesha okubhalwa kweBhayibhile, abantu abaneqhenqa babehlaliswa bodwa ukuze kukhuselwe abanye ukuba bangasulelwa lilo. (Numeri 5:1-4) Noko ke, ekuhambeni kwexesha iinkokeli ezingoorabhi zavelisa imbono egabadeleyo ngeqhenqa zaza zanyanzelisa imithetho yazo engqongqo. * Kodwa, phawula indlela uYesu awasabela ngayo kuloo mntu wayeneqhenqa: “Kweza oneqhenqa kuye, embongoza ede waguqa ngedolo, esithi kuye: ‘Ukuba nje uyathanda, unako ukundenza ndihlambuluke.’ Ngako oko waba nosizi, waza wasolula isandla sakhe wamchukumisa, wathi kuye: ‘Ndiyathanda. Hlambuluka.’ Lathi shwaka ngoko nangoko iqhenqa kuye.” (Marko 1:40-42) UYesu wayesazi ukuba kwakungekho mthethweni kwaukuba loo mntu oneqhenqa abe lapho. Kodwa, kunokuba amgxothe, uYesu washukunyiselwa ukuba enze into engakholelekiyo. UYesu wamchukumisa!
12 Ngaba unokuyithelekelela indlela awavakalelwa ngayo loo mntu uneqhenqa koko kuchukunyiswa? Ukuze kukukhanyele oku, khawucinge ngala mava alandelayo. UGqr. Paul Brand, oyingcali yesifo seqhenqa, ubalisa ngomntu oneqhenqa awamnyangayo eIndiya. Ebudeni bokumxilonga kwakhe, lo gqirha wabeka isandla sakhe egxalabeni laloo mntu uneqhenqa waza, etolikelwa, wachaza unyango loo mntu ekwakuza kufuneka elufumene. Ngoko nangoko, loo mntu oneqhenqa walila. Ugqirha wabuza: “Ngaba ndithethe into embi?” Itoliki yambuza loo mfana ngolwimi lwakhe yaza yaphendula yathi: “Hayi, gqirha. Uthi uliliswa yinto yokuba ubeke isandla sakho egxalabeni lakhe. Ngaphambi kokuza kwakhe apha akukho mntu wakha wamchukumisa kangangeminyaka emininzi.” Yena umntu oneqhenqa owaya kuYesu, ukuchukunyiswa kwakhe kwakunentsingiselo enkulu ngakumbi. Emva kokuchukunyiswa kanye, eso sifo sasimenza ikheswa sanyamalala!
13, 14. (a) Yintoni awadibana nayo uYesu kufuphi nesixeko saseNayin, yaye yintoni eyayenza le meko yaba lusizi ngokukhethekileyo? (b) Ukuba nemfesane kukaYesu kwamshukumisela ukuba enze ntoni ukunceda umhlolokazi waseNayin?
13 Washukunyiselwa ukuba aphelise iintlungu. UYesu wayeshukunyiswa ngokunzulu kukubona abanye besentlungwini. Ngokomzekelo, khawuqwalasele ingxelo ekuLuka 7:11-15. Oku kwenzeka ebudeni bobulungiseleli bukaYesu, xa wayesiya kwisixeko saseNayin esisemdeni waseGalili. Xa wayengasesangweni leso sixeko, uYesu wadibana nabantu besemngcwabeni. Babeselusizini ngokwenene. Umama ongumhlolokazi wayefelwe ngunyana wakhe okuphela kwakhe. Ngaphambili, kusenokuba wayesemngcwabeni wendoda yakhe. Ngoku ngunyana wakhe, ekusenokwenzeka ukuba kuphela kwakhe owayeyintonga yakhe esekhosi. Isihlwele esasikuloo mngcwabo sisenokuba sasisenza isijwili nesimbonono sikwacula neengoma ezilusizi. (Yeremiya 9:17, 18; Mateyu 9:23) Noko ke, uYesu wathi ntsho kulo mama osentlungwini, ngokungathandabuzekiyo owayehamba ecaleni kwabantu ababethwele isidumbu sonyana wakhe.
14 UYesu ‘wamsizela’ lo mama ofelweyo. Ngelizwi elithuthuzelayo, wathi kuye: “Musa ukulila.” Engaphozisanga maseko, waya kweso sidumbu, waza wasichukumisa. Abo babesithwele—yaye mhlawumbi naso sonke isihlwele—bema. Ngelizwi elinegunya, uYesu wathetha kweso sidumbu wathi: “Mfana, ndithi kuwe, Vuka!” Kwenzeka ntoni emva koko? “Wavuka umfi wahlala nkqo waza wathetha” ngokungathi ngumntu ovuka ebuthongweni obunzulu! Emva koko kulandela amazwi achukumisayo athi: “Wandula ke [uYesu] wamnikela kunina.”
15. (a) Iingxelo zeBhayibhile eziphathelele ukubasizela kukaYesu abantu zibonisa luphi unxibelelwano phakathi kwemfesane nesenzo? (b) Sinokumxelisa njani uYesu kule nkalo?
15 Yintoni esiyifundayo kwezi ngxelo? Kwimeko nganye, phawula unxibelelwano olukhoyo phakathi kwemfesane nesenzo. UYesu wayethi akubona ukubandezeleka kwabanye abe nosizi, yaye loo mfesane yayimshukumisela ekubeni enze okuthile. Sinokuwulandela njani umzekelo wakhe? NjengamaKristu, sinembopheleleko yokushumayela iindaba ezilungileyo nokwenza abafundi. Ngokuyintloko, siqhutywa luthando ngoThixo. Noko ke, masikhumbule ukuba lo ikwangumsebenzi wokubonisa imfesane. Ukuba sinovelwano ngabantu njengoYesu, iintliziyo zethu ziya kusishukumisela ukuba senze okusemandleni ethu ukwabelana nabo ngeendaba ezilungileyo. (Mateyu 22:37-39) Kuthekani ngokubonisa imfesane kwabo sikholwa nabo ababandezelekileyo okanye abasentlungwini? Asinakuphilisa abantu ngokungummangaliso okanye sivuse abafileyo. Noko ke, sinako ukubonisa imfesane ngokuthabatha inyathelo lokuqala lokubonisa inkathalo okanye sincede ngokoqobo ngandlel’ ithile.—Efese 4:32.
“Bawo, Baxolele”
16. Kwabonakala njani ukukulungela kukaYesu ukuxolela kwanaxa wayekwisibonda sentuthumbo?
16 UYesu walufanekisela ngokugqibeleleyo uthando lukaYise nangenye indlela ebalulekileyo—‘wayekulungele ukuxolela.’ (INdumiso 86:5) Oku kwakucacile nangethuba wayekwisibonda sentuthumbo. Xa wayebulawa ngendlela elihlazo, egqojozwe izandla neenyawo ngezikhonkwane, yintoni uYesu awathetha ngayo? Ngaba wabongoza uYehova ukuba abohlwaye abo babembulala? Akunjalo, kunoko emazwini akhe okugqibela uYesu wathi: “Bawo, baxolele, kuba abakwazi oko bakwenzayo.”—Luka 23:34. *
17-19. UYesu wabonisa ngaziphi iindlela ukuba wayemxolele umpostile uPetros ngokumkhanyela kwakhe izihlandlo ezithathu?
17 Mhlawumbi umzekelo ochukumisa nangakumbi wokuxolela kukaYesu unokubonwa kwindlela awamphatha ngayo umpostile uPetros. Ayithandabuzeki into yokuba uPetros wayemthanda ngokwenene uYesu. NgoNisan 14, ubusuku bokugqibela bobomi bukaYesu, uPetros wathi kuye: “Nkosi, ndikulungele ukuya nawe kokubini entolongweni nasekufeni.” Kodwa, emva nje kweeyure ezimbalwa, uPetros wayikhanyela izihlandlo ezithathu kwainto yokuba uyamazi uYesu! IBhayibhile iyasixelela oko kwenzekayo njengoko uPetros wayemkhanyela okwesithathu: “INkosi yajika yajonga kuPetros.” Ezisola ngesi sono sinzulu, uPetros “waphuma phandle waza walila ngokukrakra.” Akuba uYesu efile kamva ngaloo mini, lo mpostile umele ukuba wazibuza, ‘Ngaba iNkosi yam indixolele?’—Luka 22:33, 61, 62.
18 Akuzange kube thuba lide ngaphambi kokuba uPetros afumane impendulo. UYesu wavuswa ngentsasa yangoNisan 16, yaye kubonakala ukuba kwangalo olo suku, wamtyelela ngokobuqu uPetros. (Luka 24:34; 1 Korinte 15:4-8) Kwakutheni ukuze uYesu anikele ingqalelo ekhetheke ngolo hlobo kumpostile owayemkhanyele ngokuphandle? Kusenokwenzeka ukuba uYesu wayefuna ukumqinisekisa uPetros oguqukileyo ukuba wayesathandwa yaye exatyiswa yiNkosi yakhe. Kodwa uYesu wenza okungakumbi ukuqinisekisa uPetros.
19 Emva kwethuba elithile kamva, uYesu wabonakala kubafundi bakhe kuLwandle lwaseGalili. Ngesi sihlandlo, uYesu wambuza kathathu uPetros (owayeyikhanyele izihlandlo ezithathu iNkosi yakhe) enoba wayemthanda kusini na. Emva kwesihlandlo sesithathu, uPetros waphendula wathi: “Nkosi, wena uyazazi zonke izinto; uyaqonda ukuba ndinomsa ngawe.” Enyanisweni, uYesu, okwaziyo ukubona oko kusentliziyweni, wayeqonda ngokupheleleyo ukuba uPetros wayemthanda yaye enomsa ngaye. Kodwa, uYesu wamnika ithuba uPetros lokulungqina ngokwakhe olo thando. Ngaphezu koko, uYesu wamyalela uPetros ukuba ‘ondle’ yaye ‘aluse amatakane akhe ezimvu.’ (Yohane 21:15-17) Ngaphambilana, uPetros wayenikwe isabelo sokushumayela. (Luka 5:10) Kodwa ngoku, ebonisa ukuba nentembelo epheleleyo kuye, uYesu wamnika imbopheleleko enkulu ngakumbi—ukuba anyamekele abo babeza kuba ngabalandeli bakaKristu. Kungabanga thuba lide emva koko, uYesu wamsebenzisa uPetros ukuba aphumeze indima ebalulekileyo yabafundi. (IZenzo 2:1-41) Hayi indlela amele ukuba wakhuthazeka ngayo uPetros kukwazi ukuba uYesu wayemxolele yaye wayesenentembelo kuye!
Ngaba ‘Uyalwazi Uthando LukaKristu’?
20, 21. ‘Sinokulwazi’ njani ngokupheleleyo ‘uthando lukaKristu’?
20 Eneneni, iLizwi likaYehova liluchaza kakuhle gqitha uthando lukaKristu. Noko ke, sifanele sisabele njani kuthando lukaYesu? IBhayibhile isibongoza ukuba ‘silwazi uthando lukaKristu olugqwesa ulwazi.’ (Efese 3:19) Njengoko sibonile, iingxelo zeVangeli ezingobomi nobulungiseleli bukaYesu zisifundisa lukhulu ngothando lukaKristu. Kodwa, ‘ukulwazi ngokupheleleyo uthando lukaKristu’ kubandakanya okungakumbi kunokufunda oko iBhayibhile ikutshoyo ngaye.
21 Igama lesiGrike eliguqulelwe ngokuthi ‘ukwazi’ lithetha ukuyazi into “ngokuyiqhelisela nangokuba namava ayo ngokoqobo.” Xa sibonisa uthando ngendlela awenza ngayo uYesu—sizinikele ngokungazingciyo ngenxa yabanye, sizinyamekele ngemfesane iintswelo zabo, sibaxolele ngokusuka ezintliziyweni zethu—ngoko sinokuyiqonda ngokwenene indlela avakalelwa ngayo. Ngale ndlela, siya ‘kulwazi’ ngokusuka kumava obuqu ‘uthando lukaKristu olugqwesa ulwazi.’ Yaye masingaze silibale ukuba okukhona sisiba njengoKristu, kokukhona siya kusondela ngakumbi kulowo uYesu wayemxelisa ngokugqibeleleyo, uThixo wethu onothando, uYehova.
^ isiqe. 11 Imithetho yoorabhi yayisithi akukho namnye owayefanele asondele kumntu oneqhenqa nganeno komgama oziimitha ezisisi-1,8. Kodwa ukuba kwakuvuthuza umoya, umntu oneqhenqa wayefanele ahlalele kude nabantu kangangomgama weemitha ezingama-45. Incwadi ethi Midrash Rabbah ithi omnye urabhi wayezifihla kubantu abaneqhenqa kanti omnye wayebagibisela ngamatye ukuze bangasondeli kuye. Ngoko abantu abaneqhenqa babeyazi intlungu yokugxothwa, ukwenyanywa nokungafunwa.
^ isiqe. 16 Inxalenye yokuqala kaLuka 23:34 ishiyiwe kweminye imibhalo-ngqangi yantlandlolo. Noko ke, ngenxa yokuba la mazwi ekho kwimibhalo-ngqangi emininzi evunyiweyo, aqukiwe kwiNguqulelo Yehlabathi Elitsha nakwezinye iinguqulelo ezininzi. Ngokucacileyo uYesu wayethetha ngamajoni amaRoma awambethelelayo. Ayengakwazi oko ayekwenza, ekubeni ayengazi ukuba wayengubani kanye kanye uYesu. Kambe ke, zona iinkokeli zonqulo ezaphembelela oko kubulawa kwakhe zazingenakuxoleleka, kuba zazisenza ngabom nangokuqhutywa yintiyo. Inkoliso yazo, yayingenakuxoleleka nje kwaphela.—Yohane 11:45-53.


text:
Into Enokwenziwa Ngabazali
“Abantwana babexinene eklasini! Kwakungekho moya befuthaniselekile bubushushu.”—ULuis, eBolivia.
“Isikolo sethu sasinootitshala abambalwa, ngoko babengakwazi ukunikela ingqalelo kumntwana ngamnye. Kwakungekho zimaphu, ilebhu ingenazixhobo, nkqu nethala leencwadi.”—UDorcus, eMyanmar.
“Kootitshala bam abaninzi kwakunzima ukulawula abantwana eklasini. Maxa wambi abantwana babengalawuleki, nto leyo yayisenza kube nzima ngakumbi ukufunda.”—UNina, eMzantsi Afrika.
NJENGOKUBA ezi ngxelo zingasentla zibonisa, imeko yezinye izikolo yenza kube nzima ngakumbi ukufunda. Njengomzali, yintoni onokuyenza ukunceda abantwana bakho bafunde kakuhle phezu kwazo nje iingxaki ezikhoyo? Nanga amanye amacebiso.
Khangela Into Onokuyenza.
Kunokulibala ziingxaki—ezingaphaya kwamandla akho—yenza oko kusemandleni akho. Xa kubonakala ukuba umntwana wakho uyoyiswa sisifundo esithile okanye usindwa ngumsebenzi wesikolo owenzelwa ekhaya okanye awufumana esikolweni, zama ukuthetha naye ukuze nifune isicombululo. Ngokomzekelo, ngaba akufuneki umenzele indawo efanelekileyo yokufunda ekhaya? Ngaba ufuna uncedo ukuze azenzele ucwangciso ukuze afeze umsebenzi omninzi? Ngaba uya kuncedakala xa enokufumana umntu wokumnceda kwezo zifundo? Ukuze ufumane amacebiso angakumbi, usenokuthetha notitshala wakhe. Mjonge njengehlakani lakho, kungekhona utshaba.
Nceda umntwana angayilibali eyona nto ayifuna kwimfundo.
Imfundo mayibe yinto yokunceda umntwana akwazi ukusingatha iimbopheleleko anazo xa emdala. Eyona nto iphambili kuye mayingabi kukuzizuzela ubutyebi kuyo. Noko ke, uphando lubonisa ukuba yiloo nto kanye abajonge kuyo abantwana abaninzi—ukuzuza ubutyebi. IBhayibhile ikhuthaza ukuba silungelelane kwindlela esikujonga ngayo ukuba nezinto. Nakuba ivuma ukuba “imali iyakhusela,” iphinda ilumkise ngeli “abo bazimisele ukuba zizityebi” abayi kulufumana ulonwabo lokwenene.—INtshumayeli 7:12; 1 Timoti 6:9.
Imfundo mayibe yinto yokunceda umntwana akwazi ukusingatha iimbopheleleko anazo xa emdala
Vumela umntwana afunde ukujamelana nobunzima.
Ootitshala abaninzi bathi nakuba kukho abantwana besikolo ekunzima ukusebenzisana nabo, kukwakho nabazali ekunzima ngakumbi kunabo. Abanye abazali bakhawuleza bagxuphuleke baze baqhankqalaze xa umntwana wabo esiba sengxakini okanye engaqhubi kakuhle esikolweni. Ngokomzekelo, iphephancwadi iTime lichaza ngomnye unjingalwazi wasekholeji owayefundisa abantwana ababesithi “xa bengapasanga bavele baqubule iselfowuni bafowunele abazali kanye apho eklasini emva koko bayinike yena kuba abazali befuna ukuthetha naye. Abanye babemxelela ezimpondweni ukuba bahlawule imali eninzi ukuze abantwana babo bafunde bebonisa ukuba akukho nto bayilindeleyo ngaphandle kokuba abantwana babo baphumelele emagqabini.”
Ootitshala abaninzi bathi nakuba kukho abantwana besikolo ekunzima ukusebenzisana nabo, kukwakho nabazali ekunzima ngakumbi
Abazali abanjalo ababancedi abantwana babo. Enyanisweni, “kunokubahlangula,” babavalela amathuba “okujamelana nezigqibo zobuyatha ezibangele bangaphumeleli baze balungise umonakalo,” ubhala atsho uPolly Young-Eisendrath kwincwadi yakhe ethi The Self-Esteem Trap. Wongeza athi: “Ukuba abazali bathanda ukugxuphuleka bazithathele kubo iingxaki zabantwana babo, ngabo abaya kuzazi iindlela zokucombulula ngoxa abantwana besala bengoohata.”
Lungelelana kwindlela oyisukela ngayo imfundo.
Njengoko sekutshiwo ngasentla, imfundo inokunceda umntwana wakho akwazi ukuzimela naxa emdala. (Genesis 2:24) Kodwa yimfundo engakanani efunekayo ukuze kuphunyezwe olo sukelo?
Musa ukulindela ukuba umntwana wakho umele aye eyunivesithi ukuze akwazi ukuziphilisa. Zikho nezinye iindlela ezingafuni imali eninzi. Yinyaniso ukuba kwezinye iimeko abantu abanobuchule bokwenza izinto ngezandla banokuphila ubomi obubhetele ngaphezu kwabantu abaphumelele eyunivesithi.
Undoqo: Namhlanje abantwana bajamelana neengxaki ezazingekho kwiminyaka embalwa yamashumi eyadlulayo, yaye nezikolo abafunda kuzo zinabantwana abangafezekanga. Kodwa umntwana wakho unako ukuphumelela ukuba uyamxhasa! Njengentsapho, kutheni ningaxubushi amacebiso afumaneka kwiphepha 3 ukusa kwele-7 leli phephancwadi?


text:
UVUKANI! Februwari 2013 | Ukufudukela Kwelinye Ilizwe—Amaphupha Nokuphoxeka
Ziziphi iingxaki abaye bajamelana nabo abo bafudukela kwamanye amazwe?
Okwenzeka Ehlabathini
Hlala usazi ngeziganeko zakutshanje kunye nezinto ezibangela umdla ezenzeka ehlabathini.
UKUNCEDA INTSAPHO
Indlela Yokuyeka Ukuxambulisana
Ngaba wena neqabane lakho nisoloko nixambulisana? Funda ngendlela imigaqo yeBhayibhile enokuwunceda ngayo umtshato wenu.
INQAKU ELINGUMXHOLO
Ukukhangela Amadlelo Aluhlaza
Ngaba ukufudukela kwelinye ilizwe kusisiqinisekiso sokuba intsapho yakho iza kuphila ubomi obubhetele?
UDLIWANO-NDLEBE
Umenzi Weerobhothi Uchaza Isizathu Sokuba Ekholelwa KuThixo
Unjingalwazi uMassimo Tistarelli uchaza isizathu sokuba ayeke ukukholelwa ukuba izinto zazivelela.
PORTRAITS FROM THE PAST
UPlato
Funda ngento eyabangela ukuba iimfundiso zikaPlato zixubane nezobuKristu.
IMBONO YEBHAYIBHILE
Amahlwempu
Funda ngendlela uThixo awakhathalele ngayo amahlwempu.
NGABA YADALWA?
Umsila Kantulo
Likwazi njani eli cikilishe ukusuka kwindawo ethe tyaba lize litsibele kudonga olume nkqo?
Izinto Ezingakumbi Ezifumaneka Kwi-intanethi
Yintoni Endimele Ndiyazi Ngokubhalelana Ngefowuni?
Iisms zinokubonakalisa ubuhlobo onabo nabantu kunye nendlela abanye abakujonga ngayo.
Ibali LikaYakobi NoEsawu
Funda ngendlela uYakobi noEsawu, umntu nomntakwabo, abafunda ngayo ukuvana.